Bukit Gapis punya tarikan tersendiri

ASAHAN 20 Feb – “Saya sebagai anak jati Asahan memang bangga bila dapat tahu Bukit Gapis bakal menjadi produk baharu pelancongan yang perlu diperluaskan.

“Sebagai pendaki tegar ini kali pertama saya mendakinya dan memang merancang untuk melakukannya lagi sekali,” kata Norahimah Abu Hasan, 38 yang merupakan antara peserta wanita yang menyertai kembara pendakian ke puncak Bukit Gapis, di sini hari ini.

“Keadaan trek yang pada awalnya dilihat mendatar dan apabila ke kawasan yang semakin tinggi ia semakin mencabar sebelum sampai ke puncak,” katanya kepada Melaka Hari Ini.

Ujarnya, kedudukan dan tarikan yang terdapat pada Bukit Gapis perlu diperluaskan agar peminat sukan ekstrem khususnya pendaki mampu menjadikan lokasi itu sebagai kawasan tumpuan yang akhirnya akan memberi manfaat dalam sektor pelancongan Melaka.

Katanya, dia berharap kawasan rekreasi itu terus dipromosi menerusi media sosial selain perlu pembangunan kemudahan dan infrastruktur bagi menarik lebih ramai peminat sukan ke negeri ini.

Seorang lagi peserta, Raja Faidi Azman Raja Samad, 40 berkata, pengalaman lebih sejam mendaki Bukit Gapis bersesuaian dengan semua peringkat umur kerana baginya pendakian kali ini tidaklah sukar berbanding pendakiannya sebelum ini.

Dia yang kali kedua mendaki Bukit Gapis turut berkongsi pengalaman dan cabaran yang perlu ditempuh pendaki iaitu pada kawasan mendatar dan kawasan cerun yang tinggi.

“Beza Bukit Gapis ia ada tempat yang mudah dan ada tempat yang mencabar dan kawasan in berbeza seperti tempat tempat pendakian lain di negara ini.

“Ramai pendaki yang minat dalam aktiviti ini mahukan pulangan sebaik mereka sampai ke puncak iaitu keadaan pemandangan yang indah kerana ia sudah cukup melepaskan kepenatan dihadapi.

“Jadi kita harap pelbagai lagi pembangunan di puncak ini seperti membangunkan satu platform untuk pendaki agar dapat melihat pemandangan dengan lebih jelas lagi,” katanya.

Terdahulu dalam kembara yang diadakan menerusi Program ke PUNCAK bersama Along telah dimulakan seawal jam 8.30 pagi tadi disertai kira-kira 60 peserta membabitkan penduduk di kawasan itu.

Pendakian kali ini juga turut disertai Ahli Dewan Undangan Negeri (ADUN) Asahan, Fairul Nizam Roslan bagi meninjau keadaan kawasan yang berpotensi diketengahkan bagi membangunkan sektor kawasan pelancongan baharu di Melaka.

Pendakian kira-kira dua jam sebelum ke puncak Bukit Gapis setinggi 486 meter dari aras laut itu disertai pelbagai peringkat golongan penduduk Asahan termasuk wanita dan warga emas.


Idris mahu siasatan terperinci isu hampir 400 bakal jemaah haji terkandas di KLIA

PUTRAJAYA, 8 Julai – Menteri di Jabatan Perdana Menteri (Hal Ehwal Agama) Datuk Idris Ahmad mahu pihak berkuasa menjalankan siasatan terperinci mengenai isu hampir 400 bakal jemaah haji terkandas di Lapangan Terbang Antarabangsa Kuala Lumpur (KLIA) semalam.

Mengambil maklum isu berkenaan, Idris berkata sekiranya terdapat sebarang unsur penipuan, pihak terbabit perlu dibawa ke muka pengadilan dan diberikan hukuman yang setimpal.

“Saya melahirkan rasa kecewa mengenai insiden yang tidak sepatutnya berlaku apatah lagi ia melibatkan urusan Rukun Islam yang perlu dipandang berat oleh semua umat Islam, termasuklah pihak agensi yang menguruskan jemaah haji,” katanya dalam kenyataan hari ini.

Dalam pada itu, Idris turut meminta rakyat Malaysia terutamanya umat Islam agar berwaspada dan berhati-hati dalam kes sedemikian, serta mendapatkan nasihat daripada TH walaupun menggunakan khidmat agensi luar untuk mengerjakan haji.

“Saya memohon kepada pihak yang teraniaya dan seluruh keluarga yang terlibat agar tabah dan terus mengambil peluang pada Hari Arafah untuk bermunajat dan memanjatkan doa bagi mendapatkan keredaan Allah, walaupun tidak dapat hadir menunaikan haji di Tanah Suci Makkah,” katanya.


FAM akan majukan pasukan negara secara konsisten – Presiden

KUALA LUMPUR, 15 Jun – Persatuan Bolasepak Malaysia (FAM) tidak boleh menoleh ke belakang lagi susulan pencapaian bersejarah Malaysia berjaya menamatkan penantian 42 tahun layak secara merit ke Piala Asia 2023.

Presidennya Datuk Hamidin Mohd Amin berkata beliau dan barisan kepimpinan tertinggi FAM sentiasa inginkan kejayaan dan akan konsisten dalam usaha memajukan pasukan kebangsaan ke tahap terbaik.

“Kita ingin naikkan prestasi dan ia tidak boleh naik mendadak, jadi dengan kekangan yang ada di depan, kita akan hadapinya satu demi satu. Terdapat kemungkinan kalau perancangan yang dibuat tidak betul segalanya akan jatuh balik.

“Maknanya selepas ini kalau pasukan negara bertemu pasukan tertentu mereka akan menang, tidak bergelut mencatat keputusan seri ataupun kalah. Ini yang kita (FAM) akan lakukan,” katanya dalam sidang media selepas perlawanan antara Malaysia dan Bangladesh di Stadium Nasional di Bukit Jalil, semalam.

Pada aksi terakhir Kumpulan E saingan Kelayakan Piala Asia 2023, Malaysia mengesahkan kemaraan secara merit ke Piala Asia selepas menewaskan Bangladesh 4-1 di hadapan 52,964 penonton.

Kemenangan itu menyaksikan skuad bimbingan Kim Pan Gon mengumpul keseluruhan enam mata untuk menamatkan kempen kelayakan di kedudukan kedua di belakang Bahrain, sekali gus mengesahkan kemaraan ke Piala Asia selaku lima naib juara terbaik dari enam kumpulan.

Untuk rekod, kali terakhir Malaysia membuat penampilan di Piala Asia adalah pada 2007 ketika menjadi tuan rumah bersama, namun gagal layak secara merit sejak edisi 1980 di Kuwait.

Sementara itu, beliau berkata persiapan menghadapi Piala Asia 2023 bermula dari sekarang supaya skuad kebangsaan tidak ‘dibuli’ dan mampu mencipta kejutan terhadap pasukan-pasukan gergasi Asia.

“Persiapan bermula sekarang yang turut melibatkan Piala AFF. Ini memerlukan kewangan dan perancangan dan saya yakin Pan Gon tahu apa dia perlu buat dan apa yang ingin dibincangkan bersama saya dan barisan jawatankuasa yang lain,” katanya.

Beliau turut mengucapkan tahniah kepada barisan kejurulatihan dan pemain skuad Harimau Malaya serta berterima kasih kepada Perdana Menteri Datuk Seri Ismail Sabri Yaakob serta semua pihak – media, peminat, kelab tempatan dan Liga Bolasepak Malaysia (MFL) yang menyokong badan induk itu.- BERNAMA


Agong kurnia ‘Tun’ kepada Malanjum, Raja Muhammad Alias

KUALA LUMPUR 13 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan Darjah Seri Setia Mahkota (SSM) yang membawa gelaran Tun’ kepada bekas Ketua Hakim Negara Tun Richard Malanjum dan bekas Pengerusi Kumpulan FELDA Tun Raja Muhammad Alias Raja Muhammad Ali.

Dua tokoh itu mendahului senarai 44 penerima Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong Tahun 2021 pada istiadat pengurniaan hari pertama yang berlangsung di Istana Negara di sini.

Malanjum, 69, merupakan antara beberapa penerima bagi 2020 manakala Raja Muhammad Alias merupakan antara keseluruhan 1,207 penerima penerima Darjah Kebesaran, Bintang dan Pingat Persekutuan tahun ini.

Malanjum, dilantik sebagai Ketua Hakim Negara pada 11 Julai 2018, serta pernah berkhidmat sebagai Hakim Besar Sabah dan Sarawak dari 2006 hingga 2018 sebelum bersara pada 12 April 2019.

Sementara itu, Raja Muhammad Alias, 89, berkhidmat sebagai Pengerusi Kumpulan FELDA sejak 1966 hingga 2001 serta memegang jawatan Pengerusi Yayasan FELDA pada 1998.

Turut berangkat ke istiadat itu ialah Raja Permaisuri Agong Tunku Hajah Azizah Aminah Maimunah Iskandariah. Perdana Menteri Datuk Seri Ismail Sabri Yaakob turut hadir.

Selain itu, Yang di-Pertuan Agong juga mengurniakan Darjah Panglima Mangku Negara (PMN) yang membawa gelaran ‘Tan Sri’ kepada dua penerima iaitu Ketua Menteri Sarawak Tan Sri Abang Johari Tun Openg dan Ketua Polis Negara Tan Sri Acryl Sani Abdullah Sani.

Seri Paduka juga berkenaan menganugerahkan Darjah Panglima Setia Mahkota (PSM) bagi 2020 dan 2021 yang membawa gelaran Tan Sri kepada 19 individu iaitu iaitu Gabenor Bank Negara Tan Sri Nor Shamsiah Mohd Yunus dan Pengerusi Universiti Teknologi MARA (UiTM) Tan Sri Syed Zainal Abidin Syed Mohamed Tahir yang menerimanya bagi tahun lepas.

Sementara itu, 17 penerima Darjah PSM tahun ini terdiri daripada Yang Dipertua Dewan Rakyat Tan Sri Azhar Azizan Harun, bekas Menteri Pengangkutan Tan Sri Liow Tiong Lai, Duta Khas Perdana Menteri ke Timur Tengah dan juga Presiden PAS Tan Sri Abdul Hadi Awang, Hakim Besar Sabah dan Sarawak Tan Sri Abang Iskandar Abang Hashim serta Ketua Pesuruhjaya Suruhanjaya Pencegahan Rasuah Malaysia Tan Sri Azam Baki.

Turut menerima PSM ialah Ketua Setiausaha Kementerian Luar Tan Sri Muhammad Shahrul Ikram Yaakob, Speaker Dewan Undangan Negeri Sarawak Tan Sri Mohamad Asfia Awang Nassar, Presiden Universiti Islam Antarabangsa Malaysia (UIAM) Tan Sri Dr Mohd Daud Bakar, pakar astronomi dan profesional astrofizik Tan Sri Prof Emeritus Dr Mazlan Othman, Ahli Lembaga Pengarah Institut Integriti Malaysia Tan Sri Dr Ismail Ibrahim.

Penerima lain ialah Ahli Lembaga Pengarah Khazanah Nasional Berhad Tan Sri Mohammed Azlan Hashim, Pengarah Eksekutif Leong Hup International Berhad Tan Sri Lau Eng Guang, Pengerusi Eksekutif The Edge Media Group Tan Sri Tong Kooi Ong, bekas Timbalan Menteri Pertanian dan Industri Asas Tani Tan Sri Mohd Shariff Omar, Pengerusi Ikhlas Capital Tan Sri Mohamed Nazir Abdul Razak, Pengerusi Eksekutif LB Aluminium Berhad Tan Sri Leow Chong Howa dan Pengarah Eksekutif Infinity Logistics and Transport Ventures Limited Tan Sri Tan Jyh Yaong.

Turut dianugerah PSM ialah bekas Timbalan Ketua Polis Negara Datuk Mazlan Mansor, Presiden Majlis Olimpik Malaysia Datuk Seri Mohamad Norza Zakaria, Ketua Pegawai Eksekutif The Lotus Corporation Bhd Datuk R Doraisingam, Pengerusi Petroliam Nasional Berhad (Petronas) Datuk Ahmad Nizam Salleh, Presiden Kumpulan Sunway Group Berhad Datuk Chew Chee Kin, Pengarah Urusan Platinum Victory Holdings Sdn Bhd Datuk Seri Gan Yu Chai serta Pengasas dan Pengarah Urusan SENA Group of Companies Datuk Tan Boon Hock.

Yang di-Pertuan Agong turut mengurniakan Darjah Panglima Jasa Negara (PJN) yang membawa gelaran ‘Datuk’ kepada 18 individu antaranya Hakim Mahkamah Rayuan Datuk M. Nantha Balan, Hakim Mahkamah Rayuan Datuk Darryl Goon Siew Chye, bekas pemain badminton kebangsaan Datuk Mohmed Misbun Sidek, Ketua Pegawai Eksekutif Celcom Axiata Berhad Datuk Mohamad Idham Nawawi dan Timbalan Ketua Menteri Sabah II Datuk Dr Jeffrey Kitingan.

Pada istiadat pengurniaan hari ini, Al-Sultan Abdullah juga berkenan mengurniakan Darjah Panglima Setia Diraja (PSD) yang membawa gelaran ‘Datuk’ kepada Bekas Pengarah Cawangan Tenaga Kerja Bahagian Perkhidmatan Anggota Markas Angkatan Tentera Malaysia Mejar Jeneral (B) Datuk S. Suriakala yang merupakan penerima tahun lepas.

Penerima PSD pada tahun ini pula ialah Setiausaha Bahagian, Bahagian Sumber Manusia, Jabatan Perdana Menteri Datuk Shahrul Kamal Osman dan bekas Asisten Ketua Staf Perkhidmatan Anggota, Markas Angkatan Tentera Leftenan Jeneral (B) Datuk Haji Azlan bin Abdul Rahman. – BERNAMA


2.2 peratus penjawat awam belum daftar untuk vaksin

PORT DICKSON 29 Ogos – Jabatan Perkhidmatan Awam (JPA) akan memberi fokus terhadap 2.2 peratus daripada keseluruhan 1.6 juta penjawat awam yang dikesan tidak mendaftar bagi mendapatkan suntikan vaksin COVID-19 setakat 19 Ogos lalu.

Ketua Pengarah Perkhidmatan Awam Tan Sri Mohd Khairul Adib Abd Rahman berkata, susulan itu pihaknya akan mengemukakan nama-nama berkenaan kepada ketua jabatan masing-masing bagi mengetahui isu sebenar untuk tindakan selanjutnya.

“Selepas kita buat pemadanan data di aplikasi MySejahtera dengan data penjawat awam, kita dapati daripada lebih sejuta penjawat awam, cuma 2.2 peratus yang kita tak dapat kesan mendaftar di aplikasi itu untuk mendapatkan vaksin.

“Jadi kita akan sentiasa melihat dan cuba meningkatkan lagi peratusannya. Ini kerana bila mana lebih banyak sektor perkhidmatan dibuka, mereka kena hadir ke pejabat…kehadiran ke pejabat wajib walaupun suntikan vaksin belum lagi diwajibkan setakat ini,” katanya.

Beliau berkata demikian kepada pemberita selepas meninjau Program Mobilisasi Vaksin Komuniti (MOVAK) anjuran Kementerian Perpaduan Negara dan Kementerian Perumahan dan Kerajaan Tempatan kepada kira-kira 400 masyarakat India di sini hari ini.

Mengulas lanjut, Mohd Khairul Adib berkata, setakat 19 Ogos lalu, 74 peratus penjawat awam di negara ini telah melengkapkan suntikan vaksin COVID-19 manakala 17.8 peratus lagi menerima satu dos.

Beliau berkata, pihaknya turut meminta Kementerian Kesihatan untuk menyegerakan pemvaksinan kepada 30,000 penjawat awam yang masih belum ada tarikh janji temu sebelum pembukaan semua sektor ekonomi di negara ini.

“Ini kerana kalau kita nak buka sektor ekonomi, perkhidmatan kerajaan perlu dibuka terlebih dahulu, jadi kita harap yang belum ada janji temu segera divaksinkan,” katanya.

Dalam pada itu, beliau turut menyeru penjawat awam yang belum mendaftar di bawah Program Imunisasi COVID-19 Kebangsaan (PICK) untuk berbuat demikian sekali gus memastikan negara mencapai imuniti kelompok dengan segera.

Sementara itu, Mohd Khairul Adib berkata, semua penjawat awam kini telah bersedia untuk kembali ke pejabat dan terus memberikan perkhidmatan terbaik kepada masyarakat sekali gus mengembalikan semula ekonomi negara seperti sedia kala.

“Bagi mereka yang bekerja dari rumah pula, kita sarankan untuk sentiasa mengekalkan produktiviti, malah perlu jadi lebih baik biarpun berdepan pelbagai kekangan termasuk masalah capaian internet,” katanya.


Lebih 1.2 juta kanak-kanak di Malaysia terima vaksin COVID-19

KUALA LUMPUR, 21 Mac – Sebanyak 1,263,287 individu atau 35.6 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,843,805 individu atau 94.6 peratus daripada kumpulan itu telah melengkapkan vaksin mereka manakala 2,942,399 atau 94.6 peratus menerima sekurang-kurangnya satu dos vaksin.

Bagi populasi dewasa, sejumlah 15,483,571 individu atau 65.8 peratus daripada kumpulan itu telah menerima dos penggalak COVID-19 dan seramai 22,943,182 individu atau 97.5 peratus lengkap vaksinasi manakala 23,219,105 atau 98.7 peratus telah menerima sekurang-kurang satu dos vaksin.

Sebanyak 27,330 dos vaksin telah diberikan semalam melibatkan 9,849 suntikan pertama, 1,116 suntikan lengkap dan 16,365 suntikan dos penggalak menjadikan kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,484,635 dos.

Sementara itu, menurut portal GitHub Kementerian Kesihatan, 71 kes kematian akibat COVID-19 direkodkan semalam dengan Kedah dan Perak merekodkan kematian tertinggi masing-masing 14 kes diikuti 11 kes di Johor, Selangor (tujuh) manakala lima kes masing-masing di Kelantan, Pulau Pinang and Sarawak.

Negeri Sembilan pula merekodkan empat kes, Terengganu and Kuala Lumpur masing-masing dua kes manakala Pahang dan Melaka masing-masing satu kes. – BERNAMA


Kes saman Dr Zakir Naik terhadap Ramasamy dibicarakan 20 Disember depan

KUALA LUMPUR 2 April – Mahkamah Tinggi hari ini menetapkan 20 Disember depan sebagai tarikh baharu perbicaraan dua kes saman fitnah difailkan penceramah bebas Dr Zakir Naik terhadap Timbalan Ketua Menteri II Pulau Pinang Dr P. Ramasamy.

Dua saman yang difailkan secara berasingan pada Oktober dan Disember 2019, atas dakwaan Ramasamy mengeluarkan kenyataan fitnah membabitkan pendakwah bebas itu, selain mengaitkannya dengan isu kumpulan Harimau Pembebasan Tamil Eelam (LTTE), akan dibicarakan secara bersama kerana ia melibatkan defendan yang sama.

Peguam Datuk Akberdin Abdul Kader yang mewakili Dr Zakir selaku plaintif berkata, Hakim Datuk Mohd Firuz Jaffril menetapkan 20 hingga 22 Disember ini dan 14 hingga 17 Mac 2022 untuk perbicaraan kes itu.

“Tarikh perbicaraan yang ditetapkan mahkamah sebelum ini pada 22 hingga 26 Mac lalu dilapangkan berikutan tempoh pelaksanaan Perintah Kawalan Pergerakan Bersyarat ketika itu,” katanya kepada pemberita selepas pengurusan kes di hadapan Hakim Mohd Firuz hari ini.

Akberdin berkata pihaknya akan memanggil seramai lima saksi termasuk Dr Zakir untuk memberi keterangan pada perbicaraan kes saman itu manakala defendan mengemukakan enam saksi.

Peguam itu juga berkata mahkamah menetapkan 22 November ini untuk pengurusan kes selanjutnya bagi pihak-pihak terlibat memaklumkan perkembangan mengenai dokumen yang disediakan untuk perbicaraan.

Pada 16 Oktober 2019, Dr Zakir menyaman Ramasamy selaku defendan dengan mendakwa pada 10 April 2016, Ramasamy memfitnahnya apabila memanggil beliau (Dr Zakir) dengan gelaran yang tidak sopan di laman Facebook milik defendan dan defendan juga sekali lagi mengeluarkan kenyataan fitnah terhadap plaintif, pada 1 Oktober 2017, yang artikel mengenainya dimuat naik di laman portal Free Malaysia Today (FMT), pada hari sama.

Dakwanya, pada 11 Ogos 2019, defendan memanipulasikan jawapannya ketika berucap dalam ceramah dianjurkan Kerajaan Negeri Kelantan dan ia juga disiarkan di laman portal FMT pada hari sama, serta mendakwa defendan pada 20 Ogos tahun sama, turut mengeluarkan kenyataan fitnah terhadap plaintif, yang disiarkan media antarabangsa, India Today.

Pada Disember 2019, Dr Zakir sekali lagi menyaman Ramasamy selepas mendakwa defendan memfitnahnya, melalui komen yang disiarkan dalam portal The Malaysian Insight berhubung isu LTTE.


Doktor swasta rugi lebih 700,000 ditipu macau scam

TAWAU,  1 Apr – Seorang doktor swasta di sini mengalami kerugian RM747,000 selepas menjadi mangsa sindiket Macau Scam yang menyamar sebagai wakil sebuah kementerian dan pihak berkuasa.

Ketua Polis Daerah Tawau ACP Jasmin Hussin berkata lelaki berusia 30 tahun itu mendakwa menerima panggilan daripada Kementerian Kesihatan (KKM) pada 27 Jan menyatakan namanya digunakan untuk mengambil ubat di hospital lain.

“Polis palsu ini kemudian meyakinkan kononnya mangsa terbabit dengan kes pengubahan wang haram, selain kegiatan penyeludupan dadah dan selepas itu meminta mangsa memberi maklumat kad bank dan perbankan dalam talian bagi tujuan semakan lanjut,” katanya dalam kenyataan hari ini.

Beliau berkata akibat terpedaya dengan helah sindiket itu mangsa kemudian membuat 16 transaksi pemindahan wang kepada beberapa akaun milik penyamar antara Febuari hingga awal Mac lepas.

“Mangsa yang menyedari dirinya tertipu kemudiannya membuat laporan polis pada 18 Mac dan siasatan lanjut masih dijalankan mengikut seksyen 420 Kanun Keseksaan,” katanya.

Jasmin dalam pada itu menyarankan orang ramai memuat naik aplikasi ‘Semak Mule CCID’ untuk memudahkan semakan terhadap nombor telefon atau nombor akaun bank sebelum membuat sebarang urusan kewangan.

“Dalam sistem negara ini sesuatu institusi kerajaan tidak mempunyai hak untuk menyambungkan panggilan kepada institusi kerajaan lain dalam satu panggilan sama,” tegasnya.


Jururawat rugi lebih RM10,000 diperdaya beli barang kemas di laman sosial

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, mangsa yang berusia 33 tahun mendakwa berminat membeli seutas gelang tangan yang diiklankan pada harga RM422.

“Mangsa mendakwa telah menghubungi seorang wanita pada hari yang sama untuk urusan pembayaran sebelum dimaklumkan dia perlu membuat bayaran tambahan sebagai caj pentadbiran dan penghantaran.

“Mangsa dikatakan telah membuat tiga transaksi pemindahan wang ke akaun diberikan suspek pada Khamis dan Jumaat, namun mendakwa sehingga kini masih belum menerima gelang tangan itu,” katanya menerusi kenyataan di sini hari ini.

Mohd Wazir berkata mangsa yang turut gagal menghubungi suspek membuat laporan di Ibu Pejabat Polis Daerah (IPD) Kuantan di sini semalam, dan siasatan dijalankan di bawah Seksyen 420 Kanun Keseksaan yang memperuntukkan hukuman penjara sehingga 10 tahun dan sebat dan boleh didenda, jika sabit kesalahan.


Portal aduan buli dilancarkan, aduan terus ke KPM

Portal aduan buli yang boleh diakses di laman sesawang https://www.moe.gov.my/aduanbuli itu menyediakan tiga saluran untuk orang awam, mangsa, ibu bapa atau penjaga melaporkan sebarang kejadian buli di sekolah, katanya.

Saluran tersebut adalah melalui talian khas aduan buli (03-88849352), e-mel ([email protected]) atau aduan Sistem Pengurusan Aduan Awam (SISPA) KPM yang tersedia di portal aduan itu.

“Talian khas tersebut boleh dihubungi 24 jam dan setiap aduan akan diambil tindakan segera oleh KPM,” katanya dalam sidang media bersama Menteri Dalam Negeri Datuk Seri Hamzah Zainudin selepas melancarkan portal aduan buli di sini hari ini.

Turut dilancarkan ialah program Sekolahku SEJAHTERA: Sepakat dan Selamat iaitu kolaborasi antara KPM dan Kementerian Dalam Negeri (KDN) dalam menangani isu buli dan salah laku melibatkan penggunaan barang terlarang iaitu dadah melibatkan pelajar sekolah.

Mengulas lanjut, Radzi berkata sebanyak 122 kes buli yang disabitkan kesalahan di seluruh negara direkodkan antara Januari dan Julai tahun ini.

“Apa yang penting berikan maklumat tepat untuk kami lakukan siasatan. Setiap aduan diterima akan direkod dan maklumat pengadu juga boleh dirahsiakan sekiranya mereka inginkan,” katanya yang meminta orang ramai memanfaatkan portal aduan buli itu.

Radzi dalam ucapannya pada majlis itu menegaskan yang KPM tidak akan berkompromi dalam isu buli dan pihak sekolah juga telah diarahkan untuk tidak menyembunyikan kes buli di tempat mereka.

“Kita tidak perlu berselindung dan tidak perlu sorokkan (kes buli)… sebab itu ketika saya masuk kementerian jika ada kes buli kami tidak pernah sorokkan.

“Kami maklumkan pada pihak sekolah jangan ada sesiapa yang cuba sorokkan kes buli ini kerana untuk selesaikan masalah, kita kena faham setakat mana perkara ini berlaku,” katanya.

“Generasi baharu beranggapan buli itu perkara biasa dan sebab itu kita ingin buli ini dikurangkan. Saya setuju polis beri penekanan untuk turun ke sekolah untuk beri lebih banyak penerangan,” katanya.


Caj murah khidmat orang gaji dalam talian, taktik penipuan untuk jerat mangsa

Bercakap kepada Bernama, mangsa Hariyati Arifin, 61, berkata dalam kejadian minggu lepas, dia terlihat sebuah iklan perkhidmatan orang gaji ‘Easymaid’ di Facebook tanpa menyedari ia adalah klon kepada aplikasi perkhidmatan sebenar yang sah iaitu Maideasy.

Kali pertama terperangkap dalam kancah scammer, Hariyati berkata sebelum ini dia tidak cakna mengenai sebarang insiden sedemikian kerana mengetahui aplikasi seperti Maideasy, Grabmaid dan beberapa lagi aplikasi seumpama itu adalah sah tambahan pula, kenalannya turut berkongsi pengalaman positif menggunakan perkhidmatan berkenaan.

“Saya terjumpa dengan ‘perkhidmatan’ itu di Facebook dan tertarik dengan kadar harga yang ditetapkan, lalu klik pada iklan berkenaan sebelum dibawa ke aplikasi WhatsApp. Kemudian, saya telah berhubung dengan individu yang memperkenalkan diri sebagai Alex.

“Keupayaan Alex berkomunikasi dengan baik dalam bahasa Melayu dan Inggeris, jelas tidak menunjukkan sebarang keraguan. Alex beritahu dia memahami keadaan ekonomi sekarang dan menawarkan kadar caj yang jauh lebih murah iaitu RM16 sejam dan RM30 bagi dua jam termasuk sanitasi,” katanya sambil membandingkan kos bagi perkhidmatan sama oleh warga Indonesia di kawasan kediamannya adalah RM30 sejam.

Alex kemudian menghantar satu pautan, namun kerana kurang mahir, Hariyati meminta pertolongan anaknya untuk membuat tempahan dengan bayaran awal di aplikasi Maybank2u sebanyak RM20 seperti diajar Alex melalui panggilan telefon.

“Alex janji maid akan datang keesokan paginya. Kebetulan, malam itu anak saya ada terbaca beberapa kes penipuan maid online di media sosial. Kami yang tidak sedap hati kemudian buat semakan di akaun bank dan mendapati ribuan ringgit telah lesap tanpa menerima sebarang notifikasi,” katanya.

Hariyati berkata laporan polis telah dibuat di Balai Polis Seksyen 6 Shah Alam dan Maybank memaklumkan sebanyak tiga transaksi telah dibuat dalam tempoh sejam pada malam kejadian.

Mengesahkan laporan oleh Hariyati, Ketua Polis Daerah Shah Alam ACP Mohd Iqbal Ibrahim ketika dihubungi Bernama berkata sebanyak empat laporan diterima pihaknya berkait perkhidmatan pembersihan sepanjang tahun ini dan menasihatkan orang ramai supaya lebih berhati-hati dengan taktik terbaharu scammer itu.

“Scammer menggunakan kaedah phishing dengan membuat website dan pautan palsu sebelum meminta mangsa membuat pembayaran secara dalam talian. Aplikasi tersebut (perkhidmatan pembersihan klon) mempunyai malware yang boleh mencuri maklumat ID dan password bank mangsa,” katanya.

Tidak menafikan tindak-tanduk scammer kini semakin kreatif, penganalisis jenayah Kamal Affandi Hashim pula berkata bagaimanapun, ia tidak ‘menghalalkan’ orang ramai untuk mudah percaya lebih-lebih lagi apabila teknik seperti perdayaan (spoofing) dan phishing semakin kerap terjadi ketika ini.

“Begitu juga dengan scam orang gaji ini apabila pembayaran telah dibuat tetapi perkhidmatan tidak diberi dan kemudian tidak dapat dikesan,” katanya.

Justeru, bagi mengelak daripada terus menjadi mangsa, beliau mengesyorkan orang ramai supaya  menyemak akaun bank dan nombor telefon yang diterima terlebih dahulu  menerusi aplikasi Semak Mule oleh Polis Diraja Malaysia sebelum melakukan sebarang transaksi.

“Orang ramai khususnya pengguna dinasihatkan untuk menggunakan Semak Mule ini sebagai cara untuk mengesan scammer dengan menyemak nombor akaun ataupun nombor telefon yang diberikan sama ada ia sudah banyak dilaporkan.

“Kedua dinasihatkan juga supaya semak laman sesawang syarikat tersebut. Kalau dia ada syarikat sudah tentu ada laman sesawangnya. Jadi, ini adalah protokol yang patut kita buat,” katanya.

Baru-baru ini, menerusi hantaran di Instagram dan Facebook, Kementerian Perdagangan Dalam Negeri dan Hal Ehwal Pengguna (KPDNHEP) menasihatkan orang ramai supaya berhati-hati dan tidak menjadi mangsa penipuan scam orang gaji dengan menyenaraikan lapan aplikasi yang disyaki terlibat dengan kegiatan scam tersebut.

Bagaimanapun, Grabmaid dan Maideasy yang turut disenaraikan KPDNHEP dalam hantaran tersebut telah membuat penafian di ruangan komen serta menjelaskan bahawa laporan polis yang dibuat ialah terhadap aplikasi klon yang meniru jenama mereka.


Isu sotong ring masih disiasat, tindakan tegas terhadap sebarang ketidakpatuhan – Idris

PUTRAJAYA, 11 Mac – Jabatan Perdana Menteri (Hal Ehwal Agama) akan mengambil tindakan tegas sekiranya terdapat sebarang ketidakpatuhan oleh mana-mana pihak terhadap peraturan ditetapkan berkaitan isu sotong ring atau gegelang sotong yang didakwa sebagai dubur atau usus babi yang dijual di pasaran.

“Hasil siasatan berhubung isu itu akan dimaklumkan secara rasmi oleh pihak berkuasa berkaitan setelah keputusan analisis makmal dikeluarkan oleh Jabatan Kimia Malaysia. Sampel makanan tersebut telah dihantar kepada jabatan itu (Jabatan Kimia Malaysia) untuk tujuan analisis dan pengesahan.

“Kementerian Perdagangan Dalam Negeri dan Hal Ehwal Pengguna (KPDNHEP) bersama Jabatan Agama Islam negeri-negeri berkaitan telah mengambil tindakan awal sebaik isu tersebut ditularkan dengan turun padang menjalankan siasatan serta mengambil sampel untuk dianalisis,” katanya dalam kenyataan.

Beliau berkata pada masa sama Jabatan Kemajuan Islam Malaysia (Jakim) telah menghubungi badan pensijilan halal di China iaitu Shandong Halal Certification Services bagi mendapatkan pengesahan berhubung sijil halal produk berkenaan.

Terdahulu, tular menerusi media sosial mengenai dakwaan sotong ring yang dijual di pasaran diperbuat daripada usus babi dan dicampurkan perisa sotong, selain ada pengguna media sosial yang meragui cap halal yang dicetak di label pembungkusan.

Idris berkata pihaknya turut merakamkan penghargaan dan terima kasih kepada pihak KPDNHEP bersama Jabatan Agama Islam Negeri Selangor, Jabatan Hal Ehwal Agama Islam Negeri Kedah dan Jabatan Hal Ehwal Agama Islam Perlis yang tangkas menyiasat serta meneliti segenap aspek isu tersebut.


Kerja tak dapat, RM57,000 lebur

ALOR SETAR, 9 Mac – Seorang suri rumah kerugian RM57,508.73 setelah menjadi mangsa penipuan tawaran pekerjaan sambilan yang diiklankan menerusi platform media sosial Facebook, awal bulan ini.

Ketua Jabatan Siasatan Jenayah Komersial Ibu Pejabat Polis Kontinjen Kedah Superintendan Elias Omar berkata wanita berusia 24 tahun itu telah melayari aplikasi media sosial itu dan terlihat iklan tawaran pekerjaan yang dipautkan dengan portal e-dagang terkenal, Zalora.

“Mangsa kemudian menekan pautan tersebut dan telah menyertai satu kumpulan WhatsApp ‘Group 929 Partimer Assignment’ dan diminta untuk berhubung dengan pihak ‘customer service’ yang memperkenalkan diri sebagai ‘Adam’.

“Mangsa telah diberikan beberapa tugasan oleh ‘Adam’ dan diminta untuk membuat pembelian barangan melalui laman web www.zalora.com serta dijanjikan komisen yang lumayan bagi setiap pembelian barangan di laman web Zalora,” katanya dalam kenyataan di sini hari ini.

Menurut Elias mangsa menyedari dirinya ditipu setelah suspek masih memintanya membuat pembayaran dengan pelbagai alasan, namun sehingga kini mangsa tidak menerima komisen yang dijanjikan.

Beliau berkata mangsa kemudian telah membuat laporan di Balai Polis Alor Setar, semalam dan kes disiasat mengikut Seksyen 420 Kanun Keseksaan.

“Pihak polis ingin menasihatkan orang ramai agar tidak mudah terpedaya dengan tawaran pekerjaan secara dalam talian yang menjanjikan komisen lumayan dan jangan mudah percaya atau membuat sebarang pindahan wang kepada individu tidak dikenali,” katanya.


Penganjuran Thai Hot Guy dibatalkan

Ketua Polis Daerah Wangsa Maju Supt Ashari Abu Samah berkata polis telah berjumpa dengan pihak penganjur program dan pengurusan premis berkenaan pada 2.30 petang tadi, di Ibu Pejabat Polis Daerah (IPD) Wangsa Maju dan mereka akur dengan arahan berkenaan.

“Amaran keras telah diberikan oleh polis kepada pihak penganjur agar program berkenaan tidak diteruskan dan dibatalkan. Pihak penganjur dan pengurusan akur untuk membatalkan program itu dan tiada sebarang program atau aktiviti yang tular sebelum ini, akan diadakan.

“Bagaimanapun polis akan terus membuat pemantauan berterusan ke atas premis itu dan akan mengambil tindakan tegas jika berlaku pelanggaran undang-undang,” katanya dalam satu kenyataan di sini hari ini.

Beliau berkata promosi berkaitan program itu yang tular dalam pelbagai platform media sosial telah menimbulkan reaksi yang tidak menyenangkan serta kecaman daripada seluruh lapisan masyarakat.

Katanya, pihak polis sentiasa peka mengenai penganjuran program-program yang menyentuh sensitiviti agama dan kaum yang boleh mengganggu gugat ketenteraman dan keselamatan negara.

Menurutnya setakat 4 petang tadi, polis telah menerima sebanyak 60 laporan membantah penganjuran program yang menampilkan pelayan-pelayan lelaki berpakaian wanita itu.

Pada masa yang sama, beliau turut menasihati orang ramai supaya tidak melakukan sebarang aktiviti yang melanggar undang-undang sehingga menggugat ketenteraman awam.

Orang ramai yang mempunyai sebarang maklumat berkaitan kejadian jenayah boleh menyalurkannya ke IPD Wangsa Maju menerusi talian 03-92899222 atau Hotline Polis Kuala Lumpur 03-21159999 atau mana-mana balai polis berhampiran. – BERNAMA


SPRM guna Dondang Sayang sebar mesej berkaitan rasuah, salah guna kuasa dan integriti

AYER KEROH 26 Sept. – Seni Dondang Sayang dilihat boleh menjadi medium bagi menyebarkan mesej penyalahgunaan kuasa, anti rasuah dan integriti kepada masyarakat di negara ini.

Menyedarinya, Suruhanjaya Pencegahan Rasuah Malaysia (SPRM) mengambil inisiatif menjalinkan kerjasama dengan Jabatan Kebudayaan dan Kesenian Negara (JKNN) dalam menganjurkan pertandingan Dondang Sayang.

Timbalan Ketua Pesuruhjaya (Pencegahan) SPRM, Datuk Seri Norazlan Mohd Razali berkata, pendekatan itu bukan sahaja bagi menyampaikan mesej kesedaran, malah ia secara tidak langsung memberi pendedahan kepada masyarakat tentang seni dan budaya Dondang Sayang.

“Ia merupakan serampang dua mata. Banyak masyarakat kita yang kurang terdedah dengan budaya yang kita ada dan Dondang Sayang dapat pengiktirafan UNESCO (Pertubuhan Pendidikan, Saintifik, dan Kebudayaan Pertubuhan Bangsa-Bangsa Bersatu).

“Jadi kita menggunakan platform budaya ini untuk menyebarkan mesej anti rasuah di samping sebagai agensi kita bekerjasama dengan JKKN untuk mempromosikan budaya.

Beliau berkata demikian dalam sidang media selepas sesi Penyampaian Hadiah kepada Pemenang Pertandingan Akhir Dondang Sayang anjuran SPRM bersama JKKN di Kompleks JKNN, Ayer Keroh, semalam.

Norazlan berkata, pertandingan yang diadakan secara hybrid itu dilihat mendapat sambutan yang memberangsangkan biarpun menghadapi kekangan mengadakan kempen kesedaran secara fizikal akibat pandemik COVID-19.

“Semua jadi kepada atas talian, dan saya kira platform online ini mampu memberi peluang kepada penonton untuk menikmati pertandingan seumpama ini di rumah masing-masing dengan seles,” katanya.

Terdahulu, Exco Kebudayaan, Datuk Muhammad Jailani Khamis dalam ucapan pelancarannya menegaskan, seni Dondang Sayang harus diperjuangkan agar tidak luput di minda generasi muda.

Malah menerusi pengktirrafan yang telah diberikan oleh UNSECO sebagai ‘warisan tidak ketara’ itu perlu terus berkembang serta dihormati di seluruh pelosok dunia.


Malaysia komited perkukuh hubungan dua hala dengan Mesir – Ismail Sabri

KUALA LUMPUR, 14 Mac – Malaysia komited menjalin kerjasama rapat dengan Mesir untuk mengukuhkan hubungan dua hala antara kedua-dua negara, kata Perdana Menteri Datuk Seri Ismail Sabri Yaakob.

Perdana Menteri dalam catatan di akaun Facebook beliau hari ini menyatakan komitmen Malaysia itu ketika menerima kunjungan hormat Menteri Luar Mesir Sameh Hassan Shoukry di pejabatnya hari ini.

“Saya bersyukur Malaysia dan Mesir bersetuju mengaktifkan semula mekanisme hubungan dua hala dan menggalakkan pertukaran lawatan peringkat tinggi secara kerap selepas dilanda pandemik COVID-19,” katanya.

Ismail Sabri berkata dalam pertemuan itu, beliau turut menyampaikan ucapan terima kasih Malaysia kepada Mesir kerana memberikan vaksin COVID-19 kepada rakyat Malaysia yang menetap di negara itu.


615,671 kanak-kanak sudah terima dos pertama COVID-19

KUALA LUMPUR, 23 Feb  – Sebanyak 615,671 individu atau 17.3 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.

Berdasarkan data menerusi laman web COVIDNOW, sejumlah 14,176,241 atau 60.3 peratus populasi dewasa di dalam negara pula telah menerima dos penggalak COVID-19 dan seramai 22,945,612 atau 97.5 peratus lengkap vaksinasi manakala 23,223,983 atau 98.7 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,799,326 individu atau 90 peratus daripada kumpulan itu telah melengkapkan vaksinasi mereka manakala 2,888,143 atau 92.9 peratus menerima sekurang-kurangnya satu dos vaksin.

Sebanyak 147,742 dos suntikan vaksin telah diberikan semalam melibatkan 51,849 suntikan dos pertama, 613 suntikan dos lengkap dan 95,280 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,441,964.

Sementara itu, menurut portal GitHub Kementerian Kesihatan, 43 kes kematian akibat COVID-19 direkodkan semalam dengan Sabah melaporkan 12 kes, diikuti Johor (sembilan), Selangor dan Negeri Sembilan (empat), tiga kes masing-masing di Kedah, Kelantan dan Pulau Pinang, dua kes masing-masing di Melaka dan Perak manakala satu kes di Kuala Lumpur.


Februari diisytihar bulan miskin tegar Wilayah Persekutuan

PUTRAJAYA, 27 Jan – Kementerian Wilayah Persekutuan (KWP) mengisytiharkan Februari sebagai bulan sifar miskin tegar di Kuala Lumpur, Putrajaya dan Labuan sebagai usaha menangani kemiskinan bandar ekoran kos kehidupan yang semakin meningkat.

Menterinya Datuk Seri Dr Shahidan Kassim berkata bagi merealisasikan hasrat itu, Baitulmal Majlis Agama Islam Wilayah Persekutuan, Yayasan Wilayah Persekutuan dan agensi berkaitan akan menyalurkan bantuan kepada golongan terbabit.

“Kami tidak mahu mereka (miskin tegar) terus berada dalam keadaan begitu di sebalik pembangunan dan kemajuan yang dikecapi Wilayah Persekutuan. Perkara ini yang kami akan beri perhatian,” katanya pada sidang media Sambutan Hari Wilayah Persekutuan 2022 di sini, hari ini.

Hadir sama timbalannya Datuk Seri Jalaluddin Alias; Datuk Bandar Kuala Lumpur Datuk Seri Mahadi Che Ngah dan Ketua Setiausaha KWP Datuk Seri Rosida Jaafar.

Sementara itu, Shahidan berkata beliau dan Jalaluddin bersedia untuk memotong gaji selama dua bulan bagi membantu meringankan beban kewangan 19 keluarga miskin tegar di Putrajaya.

“Ada masanya 19 keluarga ini pendapatan bulanan mereka berkurangan kerana hanya berniaga kecil-kecilan, jadi saya dan timbalan akan tampung dahulu sementara menunggu bantuan daripada pihak berwajib,” katanya. – BERNAMA


The Road to Bukittinggi: Aziz Ishak’s Rendition in his Mencari Bako

In his Mencari Bako (Searching for Roots), published in 1983, a memoir of his journey in search of origins and ancestors, Abdul Aziz Ishak tells us the story  about his larger family, his encounters with fellow Minangkabaus and  community, and the history of the Malays. His ancestors traversed their way to what is now North Sumatra from Pagaruyung, and Payakumbuh.  And in the ways of the merantau, finally took residence in what is now Minden and Batu Uban, Pulau Pinang.  Aziz (1913 – 1999) former colonial civil servant, journalist and politician was a  Minister under Tunku Abdul Rahman’s cabinet.

Earlier in his life, Aziz was not impressed with the Minangkabaus. He was not proud to claim his “Minangkabau origins.” In school and his youth, he could not recall “meeting a single Minangkabau boy…among the student population.” His early impressions changed when Utusan Melayu in 1939 took in, as editor, one Haji Abdul Rahim Kajai.

Aziz’s subsequent engagement with several Minangkabau figures over the decades altered his worldview. This included a meeting with Sutan Sjahrir in 1947, Indonesia’s first prime minister “that the boyhood perception of the character of my Minangkabau kith and kin was completely erased from my mind.”  When Aziz moved from Singapura to Kuala Lumpur in 1948 he befriended many Minangkabau perantaus. Among them was reformist ulama Sheikh Tahir Jalaluddin and Dr. Mohamed Razif, the first Indonesian ambassador to Malaya in 1957. Razif was from Koto Gadang in Bukittinggi.

Aziz also related how be came to know Thaharuddin Ahmad, who hailed from Barulak, situated about midway between Bukittinggi and Payakumbuh.  Thahar was to travel with Aziz  together from Medan to Bukittinggi  in June of 1975.  To some extent, Thaharuddin would be a main character in Aziz’s Mencari Bako. It was in his days with Utusan Melayu that Aziz crossed path with Thahar. Sometime toward the end of 1946, Tahar was appointed the Singapura representative of Antara, the Indonesian national news agency.

Among Thahar’s colleagues then was Adam Malik, head of Antara (later to become foreign minister and vice-president of Indonesia), and Mokhtar Lubis,  who was to became an exemplary journalist of international repute.

Thahar,  after having been involved in Indonesia’s struggle for independence,  left Singapura to settle in Pulau Pinang.  Than in 1975, Thahar took leave from the Indonesian Consulate in Pulau Pinang for a two-week long delayed plan to visit his kampung, Barulak, in the Minangkabau heartland.  Aziz then broached the idea of accompanying Thahar to visit the land of his (Aziz’s) ancestors. It took two months to plan before they left in June of that year.

Bukkittinggi was slightly more than a thousand kilometres from Medan. The journey by express bus would take some 24 hours,  “crossing three mountain ranges,  stretching from Permatang Siantar in North Sumatra to Bukittinggi in Central Sumatra (what is now Sumatra Barat).

In the search for his ancestors, Aziz’s paramount objective was obviously a visit to Pagaruyung. He also wanted to observe at close range, the culture and customs of the Minangkabau people and the architecture of their houses. They boarded the Bunga Setangkai bus in Medan. It departed at 10.40 am. Their first stop was Permatang Siantar, at just after 1.00pm. At their first stop for lunch, Aziz availed himself to Minangkabayu-style Nasi Padang.

The first few hours after Permatang Siantar was, according to Aziz, quite uneventful. Then before reaching Prapat, a town on the eastern shore of Lake Toba, where the bus picked up two more passengers, he was rather thrilled by the breath taking scenery  of the lake and the Samosir island seen from a mountain pass. It was awe-inspiring. They then passed a place called Balige and soon reached the Bukit Barisan, the second range of mountains in central Sumatra.

Here, the road grew “harsher and more jagged with the road running through frightening crests.”  They then passed Tapanuli, the settlement of the Mandailings, Adam Malik’s clansmen. And some two and a half-hours after midnight, they stopped over at “Rao, the home of the Rawa people,” 320 kilometers from Pagaruyung.

According to Aziz, throughout the journey, they were continuously entertained with music from the cassette player in the bus. They were played according to the locality the bus passed through – the folklore of the Simalungun Bataks, at the Toba region, the renditions of the Prapat singers, which Aziz used to hear from Radio Medan. Then Prapat tunes were heard in leading hotels in Kuala Lumpur and Singapura. From Batak sentimental music in Toba to Minangkabau evergreens – “Ayam den Lapeh” and “Kampung dan Rantau;” and not forgetting the lilting voice of Titik Puspa and the rich baritone of Oslan Husin – familiar voices on  Radio Malaya/Malaysia in the 1960s and 70s.

Approaching Bukttinggi, they “were heralded by the two great mountains of Merapi and Singgalang…lofty sentinels at the entrance to the mother city of the heartland.” At 8.30 am the next morning, they saw the peaks of the volcanoes “standing in august dignity before a clear blue morning sky.”

Aziz expressed his excitement and “felt that I was being welcomed to the land of my ancestors.” They stayed at Hotel Denai in the centre of town. In the cool and delightful weather, they took a bendi, a tiny horse -cart which tilted from end to end when a passenger boarded it, and arrived at a Minangkabau restaurant.  Forty varieties of dishes were offered.  Indeed. Pagaruyung awaits.

Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTACIIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


Buruh binaan maut dipukul majikan

Pemangku Ketua Polis Kelantan Datuk Muhamad Zaki Harun berkata remaja lelaki berusia 16 tahun itu meninggal dunia pada 6.30 pagi ketika dirawat di Hospital Kuala Lipis, Pahang.

Beliau berkata pada Isnin lepas, mangsa mengadu dipukul majikannya di Kampung Mentara Lama, di sini dan dibawa ke Klinik Kesihatan Merapoh, Pahang pada keesokannya sebelum dirujuk ke Hospital Kuala Lipis pada hari sama.

“Punca awal kejadian disebabkan mangsa cuba mengambil duit upah membina rumah tanpa pengetahuan majikannya itu. Suspek berang lalu bertindak memukul mangsa menggunakan topi keledar hingga mangsa mengalami kecederaan dan kesakitan,” katanya dalam kenyataan hari ini.

“Pada awalnya kes ini disiasat mengikut Seksyen 326 Kanun Keseksaan namun kemudian mengikut Seksyen 302 Kanun Keseksaan memandangkan mangsa telah meninggal dunia,” katanya. – BERNAMA


Kerajaan komited martabat peranan dan fungsi APM

KAJANG 24 Mac. – Kerajaan komited untuk memartabat peranan dan fungsi Angkatan Pertahanan Awam Malaysia (APM) serta memastikan kebajikan warganya sentiasa terbela menerusi Jabatan Perdana Menteri, kata Tan Sri Muhyiddin Yassin.

Perdana Menteri berkata pelbagai langkah proaktif akan terus diambil bagi meningkatkan keberkesanan perkhidmatan APM dan antaranya dengan memperluaskan operasi kecemasan dan bencana yang meliputi operasi khas bersepadu merentasi agensi.

Langkah itu, katanya, bertujuan untuk memerangi pandemik COVID-19 khususnya di stesen atau pusat kuarantin, kawalan sempadan serta menerusi program pemerkasaan komuniti.

Muhyiddin berkata demikian pada majlis sambutan Hari Ulang Tahun Pertahanan Awam Malaysia Ke-69 tahun (HUTPA-69) serta perasmian bangunan baharu Ibu Pejabat APM, di sini, hari ini.

Hadir sama Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof dan Ketua Pesuruhjaya APM Datuk Roslan Wahab.

Muhyiddin berkata dalam memperkukuh peranan APM sebagai benteng pertahanan negara khususnya dalam menyediakan perkhidmatan kemanusiaan di waktu kecemasan atau bencana, kerajaan juga akan meneliti beberapa cadangan dan inisiatif.

Antara inisiatif itu ialah pembinaan kompleks pejabat dan pusat latihan di Perak, Sabah dan Sarawak untuk dilaksanakan dalam Rolling Plan 2 menerusi Rancangan Malaysia ke-12, yang bakal menjadi pusat pemindahan sementara penduduk yang terkesan akibat bencana serta dilengkapi Sistem Amaran Awam.

Selain itu, katanya, kerajaan turut mempertimbangkan penambahbaikan atau penstrukturan semula jawatan tetap di pejabat-pejabat negeri dan daerah melalui Sekretariat Pengurusan Bencana.

“Selaras dengan inisiatif kerajaan saya berharap APM dapat terus memainkan peranan untuk meningkatkan kesiapsiagaan masyarakat setempat dalam menghadapi sebarang bentuk bencana dan kecemasan di peringkat negeri, daerah sehingga ke akar umbi,” katanya.

Ini termasuklah turun ke lapangan dengan kerap untuk mendidik atau mengadakan libat urus bagi meningkatkan kesedaran orang ramai, di mana langkah tersebut dapat memastikan mereka bersedia bertindak sebagai ‘first-responder’ apabila berdepan dengan situasi kecemasan seperti bencana atau kebakaran, katanya.

Muhyiddin berkata sebagai ahli tetap dalam Pertubuhan Pertahanan Awam Antarabangsa (ICDO) sejak 2010, APM telah menjadi sebuah organisasi pertahanan awam yang merupakan tunjang dalam kegiatan kesukarelawanan di Malaysia.

“Para anggota dan sukarela APM telah menzahirkan komitmen yang tinggi merentasi semua peringkat dan bertungkus-lumus siang dan malam khususnya dalam pengurusan bencana dan kecemasan seperti misi kemanusiaan atau perlindungan awam semasa bencana banjir,” katanya.

Menurutnya, sepanjang pandemik COVID-19, anggota APM telah mencurahkan khidmat bakti dan menggalas tanggungjawab yang besar sebagai anggota barisan depan dalam membantu usaha kerajaan mengekang penularan wabak itu.

“Saya maklum ramai dalam kalangan warga APM yang telah dan akan digerakkan khususnya ke kawasan luar bandar dalam Program Imunisasi COVID-19 Kebangsaan yang kini sedang giat dijalankan. Ini termasuklah membantu masyarakat setempat untuk melakukan pendaftaran vaksin,” katanya.

Pada majlis itu, beliau turut menyampaikan watikah Pegawai Kehormat APM kepada tujuh penerima yang diketuai Ketua Pengarah Perkhidmatan Awam Tan Sri Mohd Khairul Adib Abd Rahman yang membawa pangkat Pesuruhjaya Kehormat.

Beliau turut menyampaikan watikah Pegawai Kehormat APM masing-masing membawa pangkat Penolong Pesuruhjaya Kehormat kepada Ketua Pengarah Lembaga Pemasaran Pertanian Persekutuan (FAMA) Zainal Abidin Razali, Ketua Pengarah Institut Penyelidikan Keselamatan Jalan Raya Malaysia (Miros) Dr Khairil Anwar Abu Kassim, Timbalan Rektor/Pensyarah Universiti Islam Antarabangsa Malaysia Prof Dr Ahmad Faris Ismail dan Pengerusi Giatmara Malaysia Datuk Abdul Halim Mansor.

Muhyiddin turut menyampaikan watikah Pegawai Kehormat APM masing-masing membawa pangkat Kolonel Kehormat kepada Timbalan Ketua Setiausaha Kerajaan Negeri Kedah (Pengurusan) Syed Shaharuddin Syed Abdullah dan Presiden dan Guru Utama Persekutuan Seni Silat Cekak Pusaka Ustaz Hanafi Malaysia Syeikh Dr Radzi Hanafi.


Muhyiddin jamin PICK tidak terganggu akibat kemelut politik

PUTRAJAYA 4 Ogos – Program Vaksinasi COVID-19 Kebangsaan (PICK) di seluruh negara ketika ini tidak akan terganggu disebalik kemelut politik ketika ini.

Perdana Menteri Tan Sri Muhyiddin Yassin menegaskan jemaah menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat dan negara, khususnya dalam menangani pandemik COVID-19.

Beliau berkata, meskipun ada segelintir pihak tidak berpuas hati kedudukannya sebagai Perdana Menteri, namun beliau dan pentadbiran kerajaan akan memastikan rakyat diberi keutamaan dalam mengharungi pandemik COVID-19.

“Begitu juga bantuan-bantuan yang telah diumumkan oleh kerajaan akan dapat diterima oleh rakyat tanpa sebarang halangan,” katanya dalam perutusan khas yang disiarkan secara langsung sebentar tadi.

“Saya menyeru kepada semua penjawat awam, khususnya para frontliners, agar terus tabah melaksanakan tugas dan tanggungjawab anda tanpa terganggu dengan kemelut politik yang sengaja dicetuskan oleh pihak-pihak tertentu yang cuba menangguk di air yang keruh,” katanya.


Agong zahir takziah kepada keluarga Lim Kok Wing

KUALA LUMPUR 2 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Tan Sri Lim Kok Wing atas pemergian pengasas dan presiden Universiti Teknologi Kreatif Lim Kok Wing itu.

Menurut kenyataan yang dimuat naik di laman Facebook Istana Negara malam tadi, Seri Paduka turut menzahirkan rasa sedih dengan pemergian mendiang dan berharap agar seluruh keluarganya bersabar serta tabah menghadapi dugaan dan suasana pilu itu.

“Seri Paduka Baginda amat menghargai khidmat bakti serta jasa mendiang kepada masyarakat dan dunia pendidikan inovatif negara,” demikian menurut kenyataan itu.


PDRM sedia tambah anggota pantau pembukaan sempadan negara

IPOH, 11 Mac – Polis Diraja Malaysia (PDRM) bersedia menambah anggota untuk penugasan di sempadan negara, sebaik ia dibuka pada 1 April ini susulan Fasa Peralihan ke Endemik.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata perkara itu, akan dibincangkan kelak dengan lebih lanjut lagi termasuk dari segi jumlah penambahan dan kawasan penugasan.

“Aktiviti penyeludupan di sempadan sering kali berlaku. Kita sentiasa membuat pemantauan walaupun sebelum COVID-19 lagi, termasuk di sempadan perairan negara. Kita tidak menolak untuk menambah anggota kelak apabila sempadan dibuka,” katanya.

Beliau berkata demikian pada program komuniti kepolisian, ‘Charity Ride PDRM’ di Mes Pegawai Kanan hari ini yang turut dihadiri Ketua Polis Perak Datuk Mior Faridalathrash Wahid.

Perdana Menteri Datuk Seri Ismail Sabri Yaakob berkata keputusan itu dibuat bersandarkan tiga perkara iaitu fakta terkini COVID-19, keperluan pembukaan sempadan di negara lain dan memberikan keselesaan kepada pengembara.

Hazani berkata pembukaan sempadan juga memberi peluang untuk menguatkan pengoperasiaan melalui penugasan unit berkuda dan Pasukan Gerakan Am (PGA), dalam membanteras aktiviti penyeludupan ke negara ini.- BERNAMA


Harga ayam, telur akan lonjak lebih tinggi jika tiada campur tangan kerajaan – Menteri

PUTRAJAYA, 8 Jan – Harga ayam dan telur akan melonjak naik lebih tinggi sekiranya tiada intervensi daripada kerajaan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Justeru, beliau berkata kerajaan termasuk Kementerian Perdagangan Dalam Negeri dan Hal Ehwal Pengguna (KPDNHEP) sentiasa mengambil langkah proaktif untuk mengimbangi kenaikan harga ayam dan telur di pasaran.

Antara langkah yang dilakukan termasuk pelanjutan Skim Harga Maksimum Keluarga Malaysia (SHMKM) sehingga 4 Feb ini, mengimport ayam bulat sejuk beku dan pemberian kemudahan pinjaman mudah kepada industri penternakan ayam negara bagi mengatasi masalah lonjakan harga ayam di pasaran.

Nanta berkata pelaksanaan SHMKM yang dijadualkan berakhir 31 Dis 2021 telah dilanjutkan selama 35 hari lagi, berkuat kuasa 1 Jan hingga 4 Feb 2022 dengan harga siling ayam ditetapkan sehingga 4 Feb 2022 pada RM6.10 sekilogram di peringkat ladang, RM7.80 sekilogram di peringkat borong dan RM9.10 sekilogram di peringkat peruncit.

Selain itu, usaha mengimport ayam bulat sejuk beku sehingga 10,000 tan metrik atau 5.5 juta ekor sebulan dan tindakan ini sedang diusahakan oleh Kementerian Pertanian dan Industri Makanan (MAFI).

“Dengan penambahan bekalan di pasaran, situasi ini dapat menampung sebarang kekurangan bekalan ayam dan mewujudkan persaingan sihat yang seterusnya dapat mengawal dan mengimbangi harga ayam di pasaran,” katanya dalam laman Facebook beliau di sini hari ini susulan kenyataannya berkenaan jangkaan kenaikan harga ayam dan telur di pasaran selepas SHMKM berakhir 4 Feb depan.

Menjelas lanjut, beliau berkata kenyataan itu bukan sengaja diada-adakan tetapi berdasarkan hasil maklumat yang diterima daripada sesi libat urus yang diadakan 6 Jan lepas bersama-sama MAFI, Jabatan Perkhidmatan Veterinar, Kementerian Kewangan, wakil Agrobank dan Persekutuan Persatuan-persatuan Penternak Malaysia (FLFAM).

Katanya setiap pihak telah membentangkan faktor kenaikan kos operasi penternakan ayam termasuk peningkatan kos makanan ayam di peringkat global dan kekurangan tenaga kerja akibat sekatan kemasukan pekerja asing bagi sektor tersebut.

Nanta berkata kerajaan juga memberi kemudahan pinjaman mudah atau soft loan kepada industri penternakan ayam negara bagi mengatasi masalah lonjakan harga ayam di pasaran dengan peruntukan bantuan sebanyak RM262 juta untuk membantu peladang yang terjejas akibat kenaikan harga baja dan racun.

“Daripada jumlah itu, sebanyak RM200 juta disediakan sebagai pinjaman agromakanan pada kadar sifar faedah dengan moratorium bayaran balik selama enam bulan melalui Agrobank dan Tabung Ekonomi Kumpulan Urus Niaga (TEKUN) Nasional untuk manfaat pengeluar agromakanan bagi menangani kos pengeluaran yang tinggi di peringkat ladang.

“Dengan adanya pemberian soft loan atau pinjaman mudah ini, ia dapat membantu penternak dan peladang menyerap kos operasi dan pengeluaran yang tinggi ketika ini sekali gus boleh mengawal kenaikan harga ayam,” katanya.

Nanta menjelaskan isu kenaikan harga ayam ini yang melibatkan kos operasi yang dipengaruhi oleh pasaran dunia sememangnya amat mencabar dan memerlukan kerjasama pelbagai kementerian dan agensi.

“Walau bagaimanapun, KPDNHEP akan terus memantau kenaikan harga dari semasa ke semasa dan memberi jaminan akan mengambil tindakan yang sewajarnya bagi menjaga kebajikan kedua-dua pihak iaitu pengguna dan peniaga,” katanya. – BERNAMA


Ismail Sabri ucap terima kasih dicalon sebagai PM PRU15

Majlis Tertinggi (MT) UMNO yang dipengerusikan Presiden UMNO Datuk Seri Dr Ahmad Zahid Hamidi semalam sebulat suara mencadangkan Ismail Sabri sebagai calon perdana menteri pada PRU15.

“Saya ucapkan terima kasih kepada presiden (Ahmad Zahid), timbalan presiden (Datuk Seri Mohamad Hasan), ‘Top Five’ dan semua ahli MT kerana secara sebulat suara menyokong saya sebagai calon perdana menteri selepas PRU15 jika Barisan Nasional memenangi pilihan raya nanti,” kata perdana menteri kesembilan itu.

Semasa ditemui media selepas melancarkan Coopmart dan Coop Community Mart (CCM) Koperasi Pudina Putrajaya Bhd di sini hari ini, Ismail Sabri berkata keputusan MT UMNO itu jelas menunjukkan parti itu masih bersatu.

“Walaupun macam-macam pihak (kata) ada group dan sebagainya dalam UMNO tetapi keputusan semalam jelas menunjukkan bahawa apa yang diperkatakan adalah tidak benar kerana UMNO terus kukuh, solidaritinya kuat, jadi tidak ada kem pun dalam UMNO,” katanya.


Jalan ke Jeti Nelayan Tebing Urut berwajah baharu

AYER LIMAU 27 Disember – Laluan utama ke Jeti Pengkalan Nelayan Tebing Urut bakal berwajah baharu dan boleh digunakan mulai tahun hadapan.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, jalan yang diturap sepanjang hampir tiga kilometer akan membantu golongan nelayan di kawasan itu bagi mendapatkan akses mudah berbanding terpaksa meredah jalan tanah merah sebelum ini.

“Sebelum ini ia tertangguh sebab ada isu untuk mendapatkan kebenaran kerana laluan itu terpaksa menggunakan laluan diatas tanah persendirian dan kini telah diselesaikan atas kerjasama pemiliknya.

“Projek yang dijalankan ini juga mengambil lebih kurang tiga kilometer termasuk menggunakan laluan baharu dilengkapi dengan jalan berturap dilaksanakan Kumpulan Melaka Berhad (KMB), Jabatan Pengairan dan Saliran (JPS) negeri dan Pejabat Pemantuan dan Perlaksanaan Negeri (MIMO) menelan peruntukan melebihi RM600,000.

“Alhamdulillah keseluruhan projek yang dijalankan ini giat dibangunkan dan kita menjangkakan ia boleh digunakan mulai awal tahun 2023,” katanya kepada Melaka Hari Ini.

Dalam pada itu, Hameed berkata, pihaknya kini juga memberi tumpuan kepada pembangunan infrastruktur di empat jeti nelayan yang berada di kawasan itu.

Jelasnya, antara yang diberi perhatian sepanjang 2023 ialah kerja-kerja menurap jalan dan menyediakan pelantar jeti yang lebih kondusif di Jeti Nelayan Ramuan China Kechil, selain menaik taraf Jeti Nelayan Kampung Teluk Berembang.

“Setakat tahun ini (2022), kerja-kerja mendalamkan dan membersihkan dasar sungai dari tumbuhan yang mengganggu pergerakan bot telah dilaksanakan di Jeti Nelayan Paya Lebar yang menelan peruntukan sebanyak RM100,000.

“Bagi Jeti di Ramuan China Kechil dan Telok Berembang projek menaik taraf ini dijadualkan akan dilaksanakan pada Januari 2023 berikutan setakat ini ia masih di dalam kajian dijalankan pihak terlibat termasuk menilai bajet yang diperuntukkan untuk membangunkan projek ini.

“Kita berharap dengan pembangunan infrastruktur yang diberikan kepada golongan nelayan ini dapat membantu mereka memudahkan perjalanan mereka untuk mencari rezeki yang menjadi sumber ekonomi utama rata-rata masyarakat di kawasan ini,” katanya.


Ismail Sabri zahir penghargaan kepada pemimpin UMNO, BN sokong beliau sebagai PM

KUALA LUMPUR, 1 Jun – Perdana Menteri Datuk Seri Ismail Sabri Yaakob menzahirkan penghargaan kepada kepimpinan UMNO dan parti komponen Barisan Nasional (BN) kerana menyokong beliau sebagai Perdana Menteri sejak 21 Ogos tahun lepas.

“Jatuh bangun dan kalah menang parti kita bergantung atas kebersamaan, bak kata pepatah terapung sama hanyut, terendam sama basah,” katanya ketika berucap di Konvensyen BN bersempena sambutan ulang tahun ke-48 gabungan politik itu di sini hari ini.

Turut hadir Pengerusi BN Datuk Seri Dr Ahmad Zahid Hamidi, Timbalan Pengerusi Datuk Seri Mohamad Hasan, tiga Naib Pengerusi iaitu Tan Sri S. Vigneswaran (Presiden MIC), Datuk Seri Dr Wee Ka Siong (Presiden MCA) dan Tan Sri Joseph Kurup (Presiden Parti Bersatu Rakyat Sabah atau PBRS).

Perdana Menteri berkata BN, yang telah melalui sejarah panjang dalam penubuhannya, adalah sebuah parti yang sarat dengan pengalaman perjuangan politik tanah air.

Ismail Sabri berkata sejak itu, BN memenangi setiap Pilihan Raya Umum (PRU) dengan cemerlang kecuali pada PRU14 yang menyaksikan gabungan tersebut tewas buat pertama kali.

Menyentuh agenda Keluarga Malaysia yang digagaskannya, Ahli Parlimen Bera itu menegaskan bahawa ia selari dengan konsep permuafakatan dan perkongsian kuasa BN yang mengandungi kepelbagaian agama, bangsa dan budaya.

“Gandingan BN sebati dengan ‘DNA’ Keluarga Malaysia. Konsep inilah yang menjamin kestabilan parti kita. Marilah kita terus bersama-sama memperkasa Keluarga BN bagi menghadapi PRU15.

“Berdasarkan keputusan beberapa pilihan raya kecil dan Pilihan Raya Negeri, jelas rakyat kembali memberi kepercayaan kepada BN. Ini membuktikan kita mampu menawarkan kestabilan politik, kemakmuran ekonomi dan kesejahteraan negara,” katanya.

Bagaimanapun, Perdana Menteri berkata walaupun pada penilaian parti rakyat sudah kembali kepada BN namun ahli parti tidak boleh berasa selesa kerana masih banyak yang perlu dilakukan untuk memenangi hati rakyat sekali gus menjamin kejayaan pada PRU15.

“Demi memastikan mimpi buruk 22 bulan tidak berulang, kita wajib bekerja keras, bersiap siaga dan bersatu padu dalam menghadapi PRU15 yang akan tiba bila-bila masa dari sekarang bagi mengekalkan rentak kemenangan yang telah kita capai mutakhir ini,” katanya.


Kos pengambilan pekerja domestik Indonesia diumumkan selepas MoU – Awang

PENDANG, 27 Mac – Kos baharu pengambilan pekerja domestik Indonesia hanya akan diumumkan kerajaan selepas kedua-dua negara menandatangani Memorandum Persefahaman (MoU) pada April ini.

Timbalan Menteri Sumber Manusia Datuk Awang Hashim berkata kerajaan tidak menolak kemungkinan akan berlaku kenaikan kos, namun belum dapat menjangkakan jumlah peratusan kenaikan kos berkenaan.

“Tidak semestinya naik dan tidak semestinya turun, kita akan lihat dan semak dari semasa ke semasa. Struktur kos RM7,800 yang dimaklumkan sebelum ini adalah kos lama berdasarkan Kumpulan Kerja Bersama Kesembilan pada September 2013 dalam MoU yang telah tamat pada 2016.

“MoU pekerja domestik Indonesia yang baharu dijadualkan akan ditandatangani oleh kedua-dua negara Malaysia dan Indonesia di Jakarta pada awal April ini. Jadi struktur kos pengambilan domestik Indonesia akan diumumkan selepas MoU ini ditandatangani,” katanya kepada pemberita selepas mengadakan lawatan di tapak projek Hospital Pendang, di sini hari ini.

Sementara itu, Awang yang juga Ahli Parlimen Pendang berkata Hospital Pendang yang terletak di Kampung Banggol Pauh, di sini sudah disiapkan kira-kira 95 peratus.

Katanya, hospital yang mula dibina pada 2018 itu akan memberi kemudahan kepada lebih 100,000 penduduk di daerah ini dan kawasan sekitarnya bagi mendapatkan perkhidmatan perubatan lebih baik dan selesa.

“Pandemik yang berlaku memberi kesan kepada sektor pembinaan, namun saya percaya ia dapat disiapkan dalam beberapa bulan lagi dan akan mula beroperasi selepas peralatan dan mesin perubatan dari luar negara dibawa masuk,” katanya.- BERNAMA


Lebih 4,000 petugas kesihatan ATM dijangka terima vaksin

KUALA LUMPUR 22 Feb. – Lebih 4,000 petugas kesihatan Angkatan Tentera Malaysia (ATM) akan diberikan keutamaan untuk menerima suntikan vaksin COVID-19 Pfizer-BioNTech dalam fasa pertama Program Imunisasi COVID-19 Kebangsaan.

Pemangku Pengerusi Jawatankuasa Strategik Vaksin COVID-19/Inspektor Jeneral Bahagian Perkhidmatan ATM Brigadier Jeneral Datuk Dr Rosman Ab Rahman berkata sebanyak 4,680 dos vaksin diterima ATM hari ini.

“Pemberian vaksin akan dilakukan selepas Perdana Menteri Tan Sri Muhyiddin Yassin yang dijadualkan menerima vaksinasi, Rabu ini. Ini adalah penghantaran pertama diterima ATM daripada enam penghantaran yang akan diperolehi secara berperingkat mengikut perancangan ditetapkan kerajaan.

“Kami masih lagi merancang (tentang) siapa yang akan dapat vaksin. (Namun), keutamaan adalah kepada petugas kesihatan ATM, petugas barisan hadapan dan mereka yang bertugas di zon merah dan anggota bertugas di kawasan-kawasan penting juga akan pertimbangkan untuk waktu ini,” katanya.

Beliau berkata demikian pada sidang media selepas menyaksikan penerimaan vaksin COVID-19 di Pusat Simpanan Vaksin (PSV) di 93 Depot Perubatan dan Pergigian ATM, Hospital ATM Tuanku Mizan, Wangsa Maju, di sini.

Dr Rosman berkata untuk fasa pertama ini, sebanyak 32 peratus vaksin COVID-19 iaitu 84,240 dos akan diberi keutamaan kepada petugas kesihatan ATM dan petugas kesihatan awam Kementerian Pertahanan serta lain-lain petugas ATM yang akan diberi mengikut lokaliti kawasan diisytihar sebagai zon merah.

Sementara itu, Pengarah Farmasi Bahagian Perkhidmatan Kesihatan ATM Brigadier Jeneral Datuk Dr A Halim Basari berkata, bagi fasa pertama program imunisasi ini dikhususkan kepada warga ATM dan kakitangan MINDEF manakala bagi fasa kedua dan ketiga pula akan melibatkan ahli keluarga ATM, tanggungan dan veteran.

Di KOTA BHARU, Polis Diraja Malaysia (PDRM) Kontinjen Kelantan akan menerima sejumlah 3,922 bekalan vaksin COVID-19 Pfizer-BioNTech pada 24 Februari ini.

Ketua Polis Kelantan Datuk Shafien Mamat berkata sebanyak 1,430 pegawai serta anggota Polis Diraja Malaysia (PDRM) di negeri itu akan mendapat suntikan vaksin dalam masa terdekat.

“Proses penerimaannya akan dikawal ketat bagi memastikan ia berjalan lancar,” katanya pada majlis penyerahan sumbangan pelindung muka, vitamin, air mineral, kertas tisu dan cecair nyah kuman daripada Yayasan Pencegahan Jenayah Malaysia (MCPF) Kelantan di Ibu Pejabat Polis Kontinjen (IPK) Kelantan hari ini.


PPN akan memimpin Malaysia keluar daripada Pandemik – Tengku Zafrul

KUALA LUMPUR 13 Julai – Kerajaan yakin bahawa strategi digariskan dalam Pelan Pemulihan Negara (PPN) akan membantu memimpin Malaysia untuk keluar daripada krisis COVID-19.

Menteri Kewangan Tengku Datuk Seri Zafrul Tengku Abdul Aziz berkata, setakat ini, tiada satu pun penyelesaian sempurna untuk membolehkan Malaysia keluar daripada tekanan ini dan menghalang pelaksanaan kawalan pergerakan untuk selama-lamanya.

“Saya sangat yakin Malaysia akan dapat mengatasinya seperti dilakukan dalam banyak krisis terdahulu, menerusi daya tahan kita yang terbukti dan semangat kerjasama rakyat Malaysia yang waja,” katanya dalam artikel yang diterbitkan di akhbar harian Singapura, The Straits Times, hari ini.

“Disertai dengan usaha untuk memperhalusi pengurusan kes COVID-19 semasa, meningkatkan vaksinasi dan menyokong golongan rentan, ia jelas menunjukkan, ini bukanlah isyarat bahawa negara ke arah taraf negara yang gagal, sebaliknya, sebagai negara yang bertekad untuk memerangi pandemik ini.

“Kegagalan bukanlah satu pilihan. Insya-Allah, Malaysia akan menangani krisis ini bersama-sama dan keadaan yang lebih baik akan wujud pada masa akan datang,” katanya.

Menurut Tengku Zafrul, cabaran yang dihadapi Malaysia pada masa ini telah mendorong penilaian yang tidak adil bahawa Malaysia ‘menjadi sebuah negara yang gagal.’

“Setakat ini, 3.1 juta individu atau lebih 10 peratus daripada penduduk dewasa di Malaysia telah menerima vaksin lengkap,” katanya sambil memaklumkan Penjejak Vaksin COVID-19 Bloomberg, jelas menunjukkan bahawa kadar pemvaksinan adalah semakin baik.

“Kini, ia akan mengambil masa lima bulan untuk mengimunkan 75 peratus daripada penduduk berbanding anggaran 4.5 tahun yang dibuat pada April,” menurut Tengku Zafrul.

Memetik laman web World In Data, beliau berkata, setakat 10 Julai 2021, Malaysia telah menjadi antara negara utama di dunia yang memberikan vaksinasi harian melebihi China, Britain, Perancis dan Jerman.

“Kini, bekalan yang mencukupi akhirnya diterima. Kita telah berusaha sebaik mungkin dan bekerjasama dengan kerajaan negeri, sektor swasta dan masyarakat untuk pemvaksinan secara besar-besaran,” katanya.

Tengku Zafrul berkata PPN yang diumumkan baru-baru ini adalah pelan dinamik yang bergantung kepada data masa nyata untuk mengesan nilai ambang penting dalam memastikan jalan keluar secara sistematik daripada pandemik ini.

Sehingga kini, beliau berkata, tujuh negeri telah memenuhi tiga petunjuk utama yang membolehkan negeri-negeri berkenaan untuk beralih kepada Fasa Kedua dalam PPN, melibatkan pembukaan lebih banyak sektor ekonomi.

“Melihat kepada varian Delta yang lebih agresif yang telah merebak di Asia Tenggara, cabaran untuk menangani pandemik ini sudah menjadi lebih kritikal, oleh itu, kami terpaksa menggunakan strategi lebih agresif seperti meningkatkan kawalan pergerakan di kawasan panas (hotspot) dan ujian yang disasarkan,” katanya.

Mengulas mengenai gerakan ‘bendera putih’ yang mendapat kritikan segelintir pihak yang mendakwa ia adalah bukti kegagalan negara ini, beliau berkata, tuduhan itu terlepas fakta yang paling penting iaitu demokrasi masih hidup di Malaysia selain tidak mengambil kira psike sosiopolitik dan konteks sejarah masyakarat di Malaysia.

“Saya yakin ramai saintis sosial dan politik ‘bingung’ mengenai bagaimana satu kempen yang mencerminkan keprihatinan masyarakat untuk membantu mereka yang berada dalam kesusahan, boleh dikaitkan dengan keadaan taraf negara yang gagal,” katanya.

Malah, Tengku Zafrul berkata, walaupun dibebani hutang legasi, masalah struktur sosio-ekonomi dan ketidakpastian politik, kerajaan tetap mengeluarkan RM38 bilion dalam bentuk bantuan langsung serta subsidi pada tahun lepas, manakala pada 2021, kerajaan memperuntukkan RM45 bilion dan baki sebanyak RM28 bilion masih sedang diagihkan.

Pembayaran tersebut telah membantu rakyat Malaysia yang bekerja serta golongan kelas menengah, menyokong 330,000 majikan dan menyelamatkan lebih 2.7 juta pekerjaan di negara ini, manakala pengangguran telah dikurangkan daripada 5.3 peratus pada Mei 2020 kepada 4.5 peratus menjelang Mei tahun ini.

Menurut Tengku Zafrul, kerajaan telah bekerjasama dengan pihak berkepentingan termasuk ahli parlimen pembangkang untuk menyalurkan bantuan secara langsung kepada rakyat yang memerlukan, termasuk Program Bakul Makanan bernilai RM100 juta baru-baru ini.

Beliau berkata, pada 1 Julai lepas, kerajaan sekali lagi melancarkan program bantuan makanan sebanyak RM100 juta untuk kira-kira 300,000 penduduk miskin bandar melalui e-tunai, yang membolehkan mereka membeli barang keperluan di pasaraya serta kedai makanan yang menjadi rakan kongsi di seluruh negara.

“Walaupun terdapat banyak kemungkinan dan sesuatu yang tidak diketahui termasuk landskap politik yang mencabar sejak awal pandemik, kerajaan telah melakukan yang terbaik dan akan terus melindungi kehidupan serta mata pencarian, sama seperti yang dibuat oleh negara-negara maju yang menghadapi krisis yang sama,” katanya.


Shahrir Samad bebas tuduhan gagal isytihar pendapatan RM1 juta kepada LHDN

KUALA LUMPUR, 5 Jan – Mahkamah Tinggi di sini hari ini melepas dan membebaskan bekas Pengerusi Felda Tan Sri Shahrir Ab Samad daripada pertuduhan gagal mengisytiharkan pendapatan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Hakim Datuk Muhammad Jamil Hussin membebaskan Shahrir, 73, selepas Timbalan Pendakwa Raya Rasyidah Murni Azmi memaklumkan kepada mahkamah bahawa pihaknya tidak berhasrat untuk meneruskan pendakwaan terhadap tertuduh dalam kes itu.

“Timbalan Pendakwa Raya mengesahkan bahawa pendakwaan tidak akan diteruskan dalam masa terdekat. Dalam keadaan sedemikian adalah wajar tertuduh dilepas dan dibebaskan.

“Mahkamah mengguna pakai Seksyen 254 (3) Kanun Tatacara Jenayah selain terikat dengan keputusan Mahkamah Persekutuan yang dirujuk oleh pihak pembelaan. Saya perintahkan tertuduh dilepas dan dibebaskan. Tarikh perbicaraan pada 27 dan 28 Feb ini dilapangkan dan wang jaminan dikembalikan serta pasport diserahkan semula kepada tertuduh,” kata Hakim Muhammad Jamil.

Shahrir, didakwa terlibat dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Najib yang hadir ke mahkamah hari ini, sepatutnya memberi keterangan sebagai saksi pendakwaan ke-23 dalam perbicaraan kes itu.

Terdahulu, Rasyidah Murni berkata pihak pendakwaan memohon menggunakan peruntukan di bawah Seksyen 254 Kanun Tatacara Jenayah untuk tidak meneruskan pendakwaan terhadap Shahrir.

Seksyen itu menyatakan Pendakwa Raya pada mana-mana peringkat perbicaraan sebelum penghakiman diberikan, boleh untuk tidak meneruskan kes dan semua prosiding diberhentikan dengan kebenaran mahkamah.

Ditanya Hakim Muhammad Jamil mengapa pendakwaan tidak meneruskan kes dan alasannya, Rasyidah Murni menjawab: “Arahan yang diterima adalah tidak meneruskan pendakwaan, setakat itu sahaja”.

Rasyidah Murni: Tidak Yang Arif.
Peguam Datuk Firoz Hussein Ahmad Jamaluddin yang mewakili Shahrir memohon supaya anak guamnya dilepas dan dibebaskan atas alasan keterangan saksi pendakwaan berpihak kepada tertuduh.

Seorang lagi peguam, Tan Sri Dzulkifli Ahmad berkata pertuduhan terhadap Shahrir dibuat secara tergesa-gesa yang diputuskan oleh Peguam Negara ketika itu, Tan Sri Tommy Thomas.

“Kes ini berada pada tahap akhir (pendakwaan) dan pegawai penyiasat sudah dipanggil dan mengakui keterangan tidak mencukupi untuk mendakwa Tan Sri Shahrir. Oleh demikian, kami mohon mahkamah memutuskan Tan Sri Shahrir dilepas dan dibebaskan daripada pertuduhan,” katanya.

Peguam Datuk Syed Faisal Al-Edros Syed Abdullah Al-Edros pula berkata permohonan pendakwaan supaya Shahrir dilepaskan tanpa dibebaskan tidak memberi kebebasan mutlak kepada anak guamnya.

“Tan Sri Shahrir diheret ke mahkamah sejak 2020, malah keluarganya turut berasa malu terhadap pertuduhan dibuat ke atas beliau. Sekiranya anak guam hanya dilepas tanpa dibebaskan, akan menyebabkan beliau tertunggu-tunggu dan tertanya-tanya adakah beliau akan diheret ke mahkamah pada masa akan datang,” kata peguam itu.


Suntik motivasi kepada lepasan SPM

AYER KEROH 23 jun – Seramai 140 pelajar lepasan Sijil Pelajaran Malaysia (SPM) telah mengikuti Program Pembangunan Diri anjuran Bahagian Hal Ehwal Pelajar (HEP) Kolej Antarabangsa Yayasan Melaka (ICYM), baru-baru ini.

Program itu membabitkan pelajar yang mengambil Sijil Program Intro Career (PIC) iaitu kursus pendek selama dua bulan sebelum mereka melanjutkan pelajaran ke peringkat yang lebih tinggi.

Ketua Fasilitator merangkap Ketua Jabatan Kaunseling ICYM Noriza Hussain berkata, program tersebut bukan sahaja membabitkan aspek teori dan praktikal, bahkan turut merangkumi pelbagai aktiviti motivasi, kepimpinan dan ‘team building’ yang berbeza dengan kursus motivasi lain.

“Pelbagai aktiviti dilaksanakan termasuklah membabitkan fizikal dan mental serta penerapan kemahiran kaunseling, selain penggunaan alat pengujian psikologi turut diimplimentasi pada program ini,” katanya.

Salah seorang peserta Arra Batrisya Mohd Farid, 18, menyifatkan program tersebut telah memberikannya banyak pengalaman berharga dalam menempuh cabaran akan datang.

“Seronok ekrana dapat menjalani pelbagai aktiviti menarik dan pada masa sama ia juga membuka peluang yang luas kepada kami berinteraksi di antara satu sama lain,” katanya.

Sementara itu, Pengurus Besar Hal Ehwal Pelajar ICYM berharap program tersebut dapat membantu peserta mengharungi alam pengajian tinggi dan pekerjaan pada masa akan datang.


Wanita disyaki dieksploitasi majikan diselamatkan polis

ALOR SETAR 14 Julai – Seorang wanita warga Indonesia yang disyaki menjadi mangsa eksploitasi oleh majikannya diselamatkan polis dalam satu serbuan di sebuah kedai makan di Tandop, dekat sini, kelmarin.

Ketua Jabatan Siasatan Jenayah (JSJ) Ibu Pejabat Polis Kontinjen Kedah Senior Asisten Komisioner Suresh Kumar berkata, wanita berusia 26 tahun itu diselamatkan pada 5.45 petang oleh sepasukan anggota polis daripada jabatan itu susulan aduan awam.

“Wanita yang berasal dari Medan, Indonesia itu telah bekerja selama empat tahun tanpa dibayar gaji dan bayaran kerja lebih masa. Selain itu, pasport mangsa juga telah disimpan oleh majikannya.

“Mangsa diselamatkan sebagaimana yang diperuntukkan di bawah Seksyen 44 Akta Antipemerdagangan Orang dan Antipenyeludupan Migran 2007 untuk diletakkan di Rumah Perlindungan di bawah perintah perlindungan interim,” katanya dalam kenyataan di sini, semalam.

Katanya, mangsa dan wanita tempatan berkenaan telah dibawa ke Ibu Pejabat Polis Daerah Kota Setar untuk siasatan lanjut dan kes disiasat di bawah Seksyen 12 akta yang sama.

“Polis akan meneruskan usaha membanteras aktiviti pemerdagangan orang dan penyeludupan migran di negeri ini dan orang ramai boleh menyalurkan maklumat menerusi talian 04-7741403 sambungan 105,” katanya.


COVID-19: Kompaun mesti ikut garis panduan- Takiyuddin

KUALA LUMPUR 27 April. – Langkah mengenakan kompaun di bawah Akta Pencegahan dan Pengawalan Penyakit Berjangkit 1988 (Akta 342) mestilah dilaksanakan mengikut garis panduan ditetapkan kerajaan, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata kerajaan telah menggubal Garis Panduan Penetapan Nilai Tawaran Kompaun dan Kadar Pengurangan Kompaun di bawah akta tersebut untuk dijadikan panduan kepada pihak penguat kuasa yang menjalankan penguatkuasaan pematuhan prosedur operasi standard (SOP) ditetapkan.

“Mengikut garis panduan tersebut, perbuatan seseorang pemegang lesen dan pemilik premis yang gagal mematuhi waktu operasi premis merupakan kesalahan kategori tiga yang boleh dikenakan kompaun maksimum RM10,000.

“Pesalah-pesalah pula diberikan kadar pengurangan 50 peratus sekiranya membayar kompaun itu dalam tempoh tujuh hari dan 25 peratus sekiranya dalam tempoh 14 hari,” katanya menerusi kenyataan media hari ini.

Takiyuddin menjelaskan pindaan yang dibuat terhadap Akta 342 itu adalah untuk menaikkan kadar kompaun yang boleh dikenakan bagi sesuatu tindakan atau perbuatan yang menjadi kesalahan kerana menyebabkan penularan wabak COVID-19 dalam negara ini.

Katanya, segala tindakan mengenakan kompaun bagi kesalahan di bawah undang-undang adalah bagi mencegah dan memberi pengajaran kepada pelaku agar sama-sama bertanggungjawab dalam usaha memerangi pandemik itu.


PSG juara Champions League?

CADANGAN penganjuran Liga Super Eropah (ESL) ternyata membuatkan Kesatuan Bolasepak Eropah (UEFA) berang selepas presidennya, Aleksander Ceferin yang melabelkan perancang liga itu sebagai ‘ular’ yang ‘meludah ke muka’ peminat bola sepak, menurut laporan portal Berita Harian sebentar tadi.

Malah, UEFA sedia menyingkirkan Chelsea, Manchester City dan Real Madrid daripada Liga Juara-Juara musim ini dan memberikan gelaran kejuaraan kepada Paris Saint-Germain (PSG).

“Pemain yang akan bermain bersama pasukan yang mungkin beraksi dalam liga tertutup akan diharamkan daripada bermain di Piala Dunia dan Euro serta tidak boleh mewakili negara mereka dalam mana-mana perlawanan.

“Kami masih memantau situasi berkenaan bersama pasukan undang-undang kami. Kami akan menggunakan semua kuasa yang boleh dan akan memberitahu anda secepat mungkin jika kami mendapat jawapan jelas.

Ditanya sama ada langkah berkenaan akan berkuatkuasa untuk sepanjang musim ini dan kemudian musim panas nanti, Ceferin berkata: “Saya berkata mereka tidak boleh bermain dalam kejohanan kami, tapi saya tidak tahu bila.

“Perkara ini baharu buat kami. Kami mungkin naif kerana tidak sedar ada ular dekat dengan kami tapi kini kami tahu dan akan mengatasinya, dan akan mengambil tindakan undang-undang tidak lama lagi,” jelasnya.


Syabas dan tahniah Abang Ishak – KM

TABOH NANING 16 September – Kesungguhan Ishak Mohamad, 60, dan Md Nasir Ahmad, 63, menyebarkan mesej mengenai kemerdekaan negara menerusi Progam Kayuhan Merdeka, mendapat perhatian Ketua Menteri Datuk Seri Utama Sulaiman Md Ali.

Sulaiman, meluahkan rasa bangga atas usaha dan kesungguhan anak kelahiran Kampung Kemus, Taboh Naning itu yang setakat ini sudah berkayuh sejauh 1,526 kilometer.

“Syabas dan tahniah saya ucapkan kepada Abang Sahak dan rakan-rakan,” katanya ketika menyambut ketibaan Ishak pada Majlis Perasmian Dewan Terbuka Taman Sri Naning Bersempena Hari Malaysia, di sini, semalam.

Sementara itu Ishak berkata, akibat masalah keluarga dia tidak dapat menghabiskan kayuhan itu pada 16 September seperti yang dijadualkan sebelum ini.

Katanya, dia terpaksa menangguhkan kayuhan selepas sampai di Merang, Terengganu dengan Md Nasir meneruskan perjalanan ke kampungnya di Batu Pahat Johor.

“Saya akan sambung semula kayuhan esok (hari ini) atau lusa (esok), sebenarnya di setiap persinggahan kami sudah atur program berunsurkan patriotik, jadi saya tidak mahu hampakan perasaan mereka yang sudah melakukan persiapan untuk menyambut kami.

“Jadi bagi fasa kedua ini saya akan ke selatan, melalui beberapa daerah di Johor seterusnya menamatkan kayuhan di Merang, iaitu tempat saya berhenti.

“Jangkaan saya akan berkayuh selama 10 hari lagi atau sejauh 1,200 kilometer, tujuan kayuhan ini juga adalah untuk mengenang jasa pejuang terdahulu dalam memerdekakan negara. Kata orang-orang tua kalau tidak boleh balas budi paling tidak kita tahu mengenang jasa mereka,” katanya ketika ditemui.

Terdahulu Ishak dan Md Nasir memulakan perjalanan pada 14 Ogos lalu dengan kayuhan ke negeri di utara, memasuki Selatan Thailand hingga ke Songkhla, kembali ke Malaysia melalui Rantau Panjang, Kelantan untuk menamatkan kayuhan di Taboh Naning dengan anggaran jarak 2,500 kilometer.


Melaka United ucap selamat tinggal Vidakovic

Menurut Ketua Pegawai Eksekutif Kelab Bolasepak Melaka United (Melaka United FC) Datuk Seri Justin Lim, penamatan kontrak itu dilakukan atas persetujuan bersama kedua-dua pihak.

Katanya, ia (penamatan kontrak) bukanlah bersandarkan kepada komen Vidakovic berhubung tunggakan gaji semata-mata, sebaliknya keputusan itu juga dilakukan berikutan prestasi hambar skuad Hang Tuah tewas tiga kali dalam empat perlawanan musim ini.

“Penolong ketua jurulatih, Mohd Asri Ninggal diberi tugas bagi melatih pasukan buat sementara waktu sehinggalah pengganti Vidakovic kita umumkan dalam masa terdekat,” katanya.

Sebelum ini, Vidakovic, 53, menggemparkan arena bola sepak negara apabila mendakwa prestasi longlai pasukan adalah disebabkan tunggakan gaji selama dua hingga tiga bulan yang dialami pemain ketika skuad kendaliannya tewas 0-1 di tangan Sabah FC di Stadium Hang Jebat 5 April lalu.

Namun, dakwaan itu ditepis Justin sebelum aksi menentang Kuala Lumpur City FC 9 April lalu dengan menjelaskan tunggakan gaji pemain hanyalah sebulan dan ia telah dilangsaikan.


Hati-hati buka pintu sempadan negara – Azmin

PENGKALAN BATU 16 Nov – Kerajaan mengambil pendekatan berhati-hati untuk membuka pintu sempadan negara bagi memastikan kesihatan rakyat di negara ini terus dilindungi dari penularan wabak COVID-19.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata walaupun pergerakan rentas negeri dibenarkan namun keputusan membenarkan pengunjung dari luar negara masuk ke Malaysia belum diputuskan.

“Walaupun pergerakan rentas negeri dibenarkan tetapi rakyat masih lagi berhati-hati kerana kes-kes baru COVID-19 semakin meningkat dan kes-kes kemasukan ke hospital juga meningkat.

“Jadi kerajaan juga berhati-hati untuk buka sempadan buat pengunjung luar negara selain rakyat juga berhati-hati untuk bebas bergerak…ini satu petanda yang baik kerana mereka mengambil tindakan kendiri menjaga dan melindungi kesihatan,” katanya.

Beliau berkata demikian pada sidang media selepas mengadakan lawatan di Pasar Besar Majlis Bandaraya Melaka Bersejarah (MBMB) di sini, hari ini.

Beliau berkata, pembukaan sempadan negara itu akan dilaksanakan secara berperingkat dan tidak perlu tergesa-gesa bagi memastikan rakyat sentiasa menjaga kesihatan diri.

“Ada baiknya kita tidak ‘rush’ sehingga berlaku penularan, kalau kita tidak berhati-hati kita akan hilang kelonggaran dan kemudahan diberikan kerajaan pada hari ini untuk bergerak.


FAM kekal kaedah ‘gelembung bola sepak’ untuk pertandingan Asia

PETALING JAYA, 24 Mac – Prosedur operasi standard (SOP) bagi penganjuran beberapa kejohanan bola sepak antarabangsa di Malaysia, kekal menggunakan langkah berjaga-jaga walaupun banyak kelonggaran diberikan apabila negara memasuki Fasa Peralihan Ke Endemik bermula 1 April ini.

Setiausaha Agung Persatuan Bolasepak Malaysia (FAM) Mohd Saifuddin Abu Bakar berkata pihaknya mengekalkan kaedah ‘gelembung bola sepak’ sedia ada yang digunakan Konfederasi Bolasepak Asia (AFC) dan Persekutuan Bolasepak Antarabangsa (FIFA).

Beliau berkata satu kelonggaran yang membawa kelegaan ialah ketiadaan kuarantin wajib kepada pasukan yang tiba dari luar negara, namun mereka tetap perlu lulus ujian COVID-19 yang ditetapkan sejurus tiba di negara ini.

“Sekiranya mereka didapati positif dalam ujian RT-PCR (ujian tindak balas berantai polimerase masa nyata) atau RTK-Ag (ujian pantas antigen), mereka akan dikuarantin di hotel penginapan dengan tempohnya bukan lima atau tujuh hari, tetapi mungkin dalam masa 24 jam kita buat ujian lagi dan jika negatif mereka dibenarkan untuk berada bersama pasukan,” katanya pada sidang media selepas mesyuarat Jawatankuasa Eksekutif di Wisma FAM hari ini.

Ditanya mengenai kapasiti kehadiran dan SOP bagi penonton, Mohd Saifuddin berkata FAM masih menunggu SOP terperinci bagi industri sukan daripada kerajaan.

“Selepas dua tahun tiada perlawanan peringkat antarabangsa di Malaysia, kita memang mengharapkan agar mendapat kehadiran seratus peratus penonton. Bagaimanapun, kita belum mendapat SOP terperinci, sebagai contoh majlis perkahwinan dalam dewan dibenarkan seratus peratus dan boleh merapatkan saf solat.

Selepas lebih dua tahun ‘menyepi’, Malaysia bakal menganjurkan tiga pertandingan bola sepak peringkat Asia bermula dengan saingan peringkat Kumpulan I Liga Juara-juara Asia (ACL) dan Kumpulan H Piala AFC 2022, serta Kumpulan E Kelayakan Piala Asia 2023.

Timbalan Presiden FAM Datuk Yusoff Mahadi pula berkata saingan ACL melibatkan Johor Darul Ta’zim (JDT), Guangzhou FC dari China, Kawasaki Frontale (Jepun) dan Ulsan Hyundai FC (Korea Selatan) pada 13-30 April ini di Stadium Sultan Ibrahim, Iskandar Puteri dan Stadium Tan Sri Dato’ Haji Hassan Yunos, Larkin.

Stadium Bola Sepak Kuala Lumpur pula akan menjadi tuan rumah bagi saingan Piala AFC melibatkan Kuala Lumpur City FC, Tampines Rovers (Singapura) dan PSM Makassar (Indonesia) bermula 24-30 Jun.

“Bagi Kelayakan Piala Asia melibatkan skuad Harimau Malaya menentang Bahrain, Turkmenistan dan Bangladesh, Stadium Nasional Bukit Jalil merupakan venue utama sementara Stadium Bola Sepak Kuala Lumpur akan bertindak selaku venue alternatif kerana melibatkan banyak perlawanan,” katanya.

Dalam perkembangan lain, FAM juga memutuskan untuk kitaran kedua pelan strategik F:30 yang akan dilancarkan pada Jun ini, melibatkan perancangan untuk membangun dan menyusun semula pelan itu bagi penambahbaikan dan memuktamadkan objektif strategik, dengan fokus pada keutamaan dan kebolehlaksanaan.

Liga Wanita Nasional (LWN) yang pada asalnya dijadualkan pada Mac, terpaksa ditangguh ke Mei berikutan penyertaan pasukan yang tidak seimbang, dengan FAM kini membuka peluang kepada semua pasukan berbanding pasukan negeri dan kelab sebelum ini.

FAM juga bersetuju menghantar penyertaan ke Kejohanan Bola Sepak Wanita AFF 2022 di Filipina pada 1-14 Julai, selain Kejohanan Bawah-18 dan Bawah-15 Wanita AFF, manakala Pelan Pembangunan Bola Sepak Wanita Negara bakal diadakan pada 14 Mei.- BERNAMA


Mayat wanita warga emas ditemukan selepas lima hari

IPOH, 2 April – Mayat seorang wanita warga emas yang dilaporkan hanyut dibawa arus banjir kilat di Cameron Highlands, Pahang pada Selasa lepas ditemukan pada hari ini kira-kira 11.45 pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Mariam Bertampan, 62, ditemukan oleh pasukan mencari dan menyelamat (SAR) pada hari kelima kira-kira 500 meter dari lokasi mangsa terjatuh.


Tuisyen percuma untuk anak-anak Rim

RIM 7 Januari – Memahami kos sara hidup yang semakin meningkat saban tahun, Ahli Dewan Undangan Negeri (Adun) Rim Datuk Khaidhirah Abu Zahar mewujudkan kelas tuisyen percuma buat penduduk di kawasan itu.

Menurutnya, inisiatif pembuka tirai tahun 2023 itu merupakan antara agenda kebajikan kepada rakyat selain memperkasa pendidikan di Dewan Undangan Negeri (DUN) Rim.

“Insya-Allah, saya akan mulakan tahun 2023 ini dengan kelas tuisyen percuma yang akan dianjurkan di Jawatankuasa Pembangunan dan Penyelarasan Dewan Undangan Negeri (Japerun) Rim setiap Sabtu dan Ahad.

“Kepada murid mahupun ibu bapa yang berminat, sila isi maklumat di pautan link yang disediakan ataupun mengimbas kod QR yang tertera di poster atau mendaftar secara dalam talian di https://forms.gle/whiqCdQh2G7jF99RA,” katanya.


Anak nafi Isa Samad meninggal dunia

Mohamad Najib Mohd Isa yang juga Ketua Pemuda UMNO Port Dickson ketika dihubungi Bernama memaklumkan perkara itu dan menyatakan bapanya kini masih sihat.

Mohd Isa, 72, pernah menjadi Menteri Besar Negeri Sembilan selama 22 tahun sejak 1982, selain turut menjadi Ketua UMNO Teluk Kemang sejak 1978 hingga 2017.

Malam tadi tular satu audio berdurasi 47 saat di aplikasi WhatsApp, yang mendakwa bekas pemimpin UMNO itu meninggal dunia kira-kira jam 8 malam tadi.

Sebelum ini, khabar angin mengenai kematian Mohd Isa itu pernah dilaporkan pada 2018 dan 2019, bagaimanapun perkara tersebut dinafikan isterinya Puan Sri Bibi Sharliza Mohd Khalid.


COVID: Kes sembuh lebih tinggi berbanding kes baharu semalam

KUALA LUMPUR, 10 April – Sebanyak 15,132 kes sembuh daripada jangkitan COVID-19 dilaporkan semalam, lebih tinggi berbanding kes baharu iaitu 10,177 kes, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah kes baharu yang dilaporkan semalam itu, 10,124 adalah kes tempatan dengan 96.8 peratus adalah warganegara dan 26.4 peratus bukan warganegara manakala 53 kes import pula terdiri daripada 73.6 peratus warganegara dan 26.4 peratus bukan warganegara.

“Sebanyak 486 kes COVID-19 dimasukkan ke hospital semalam dengan 198 kes atau 40.7 peratus adalah kategori tiga, empat dan lima manakala selebihnya 288 kes atau 59.3 peratus adalah kategori satu dan dua,” kata Dr Noor Hisham dalam kenyataan hari ini.

Beliau berkata pesakit COVID-19 yang memerlukan alat bantuan pernafasan menurun kepada 108 pesakit semalam dengan peratusan penggunaan ventilator adalah 12 peratus.

Mengenai fasiliti kesihatan khusus untuk kes COVID-19, Dr Noor Hisham berkata hanya Selangor mencatatkan penggunaan katil Unit Rawatan Rapi (ICU) melebihi 50 peratus iaitu 58 peratus dan hanya negeri Selangor juga merekodkan penggunaan katil bukan ICU melebihi 50 peratus iaitu 51 peratus.

Bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri yang mencatat peratusan pengisian melebihi 50 peratus.

Sementara itu, Dr Noor Hisham berkata terdapat dua kluster baharu direkodkan semalam menjadikan jumlah kluster yang aktif kini adalah 129 kluster.

Menurutnya kadar kebolehjangkitan COVID-19 atau nilai Rt dicatatkan di seluruh negara pula adalah 0.83 dengan Selangor masih merekodkan kadar tertinggi iaitu 0.93 dan Kelantan mencatat kadar paling rendah dengan 0.65.- BERNAMA


Banjir KL: Beberapa jalan masih ditutup, 21 kejadian tanah runtuh dilaporkan

KUALA LUMPUR, 19 Dis – Beberapa jalan terjejas di ibu negara sejak semalam akibat banjir masih ditutup, selain 21 insiden tanah runtuh dilaporkan hari ini.

DBKL dalam kenyataan hari ini memaklumkan jalan yang masih ditutup ialah Jalan Rahmat berhampiran Pusat Dagangan Dunia Kuala Lumpur (WTC), jalan di Kampung Seri Delima, Jinjang Selatan dan Lorong Jambu Laut, Kampung Batu Delima.

Menurut kenyataan itu, kebanyakan jalan lain yang terjejas semalam telah dibuka kepada umum antaranya Jalan Melaka, Jalan Raja Chulan dan semua jalan berdekatan Leisure Mall Cheras.

DBKL dalam pada itu, mengenal pasti 21 lokasi tanah runtuh antaranya Jalan Kelantan di Bukit Persekutuan, Jalan Bukit Ledang di Damansara, Jalan Pantai Permai di Pantai Hillpark, Lorong Burhanuddin Helmi 4 di Taman Tun Dr Ismail dan Jalan Segambut di Segambut Tengah.

“Pihak IKRAM (Institut Kerja Raya Malaysia) telah dilantik oleh DBKL untuk membuat kajian bagi mengenal pasti tindakan penyelesaian yang sesuai untuk dilaksanakan,” menurut kenyataan itu.

DBKL juga mengenal pasti 37 lokasi pokok tumbang dan dahan serkah menerusi siasatan di tapak dan aduan awam antaranya di Jalan Bukit Damansara 195, Jalan Pantai Permai dan Muzium Di Raja Bukit Petaling (Pintu 2).

DBKL berkata seramai 1,275 anggota pelbagai agensi termasuk Jabatan Pengairan dan Saliran Wilayah Persekutuan, Jabatan Kesihatan Wilayah Persekutuan, Angkatan Pertahanan Awam Malaysia, Jabatan Bomba dan Penyelamat ditugaskan menjalankan operasi membantu dan menyelamat serta menjalankan kerja pembersihan.

Menurut DBKL, kerja pembersihan dilakukan dengan bantuan Alam Flora di lokasi banjir yang telah surut banjir bagi memastikan bandar raya Kuala Lumpur berada dalam keadaan bersih dan selesa untuk dikunjungi.

Dalam pada itu, DBKL memaklumkan seramai 530 mangsa banjir masih ditempatkan di tiga pusat pemindahan sementara (PPS) melibatkan 143 mangsa dari Kampung Periuk, 413 dari Kampung Pasi , dan lapan dari Kampung Batu Bata.- BERNAMA


Ujian COVID-19 bagi tiga kategori pengembara luar negara digugurkan mulai 3 Mac

KUALA LUMPUR, 28 Feb – Pengembara dari luar negara yang tiba di Malaysia melalui tiga program tidak perlu lagi menjalani ujian COVID-19 Antigen Rapid Test Kit (RTK-Ag) (kendiri dan profesional) yang ditetapkan seperti sebelum ini selepas ketibaan, bermula Khamis ini.

Menteri Kesihatan Khairy Jamaluddin dalam satu kenyataan hari ini berkata prosedur baharu itu terpakai untuk pengembara memasuki Malaysia melalui program Laluan Perjalanan Lengkap Vaksin (VTL) udara dan darat Malaysia-Singapura, Gelembung Pelancongan Antarabangsa Langkawi (LITB) dan Pusat Sehentian (OSC) untuk pelawat perniagaan jangka pendek.

Kementerian Kesihatan telah memutuskan untuk menggugurkan keperluan menjalani ujian RTK-Ag (kendiri) pada hari kedua, keempat dan keenam selepas ketibaan selain daripada keperluan menjalani ujian RTK-Ag (profesional) pada hari ketiga dan kelima selepas ketibaan bagi ketiga-tiga kategori program.

Beliau berkata Kementerian Kesihatan (KKM) turut menggugurkan keperluan menjalani ujian COVID-19 RT-PCR atau RTK-Ag (profesional) bagi pengembara yang tiba di Malaysia di bawah program LITB sebelum keluar dari Pulau Langkawi.

Selain itu, Khairy berkata KKM turut menggugurkan keperluan menjalani ujian kendiri RTK-Ag bagi pengembara umum dari United Kingdom yang sebelum ini perlu dilakukan setiap hari sepanjang tempoh kuarantin wajib.

Katanya keperluan Pegawai Pengiring bagi pelawat perniagaan jangka pendek Lembaga Pembangunan Pelaburan Malaysia (MIDA) yang menggunakan kemudahan OSC untuk memasuki Malaysia turut digugurkan, namun mereka masih perlu mengikut jadual program terkawal yang diluluskan oleh Jawatankuasa OSC.

“Walaubagaimanapun, ujian pengesanan COVID-19 yang perlu dijalani dua hari sebelum berlepas ke Malaysia dan semasa ketibaan di Malaysia masih dikekalkan seperti protokol sedia ada.

“Saya ingin tekankan sekali lagi bahawa prosedur baharu ini hanya terpakai ke atas pengembara yang memasuki Malaysia melalui program VTL, LITB dan OSC sahaja,” katanya.


KKM nafi kes varian Omicron di Perak

Katanya, mesej tular itu mendakwa varian Omicron yang merupakan varian baharu COVID-19 dengan 32 mutasi ‘spike’ protein iaitu dua kali ganda lebih banyak daripada varian Delta dikesan di negeri Perak.

“Ia boleh menimbulkan kebimbangan dan keresahan dalam kalangan masyarakat dan rujuk media sosial rasmi KKM untuk mendapatkan maklumat sahih,” kata kenyataan itu.

Varian Omicron atau juga dirujuk dengan strain baharu Covid-19 itu sebagai B.1.1.529, pertama kali dilaporkan kepada Pertubuhan Kesihatan Sedunia (WHO) muncul daripada Afrika Selatan pada 24 November lalu selain turut dikesan di beberapa negara lain luar Afrika termasuk Belgium, Hong Kong, Britain, Jerman, Itali dan Israel.

Menteri Kesihatan Khairy Jamaluddin pada 26 Nov lalu menyarankan perantau dengan 14 hari sejarah perjalanan ke Botswana, Eswatini, Lesotho, Mozambique, Nambia, Afrika Selatan, dan Zimbabwe termasuk warga negara berkenaan tidak dibenarkan memasuki Malaysia.


Banjir: Penduduk berjaga malam pantau keadaan

KUALA KRAI, 31 Dis – Susulan pemakluman Pusat Ramalan dan Amaran Banjir Negara (PRABN) mengenai kemungkinan banjir di Kelantan bermula hari ini, kebanyakan penduduk yang tinggal berdekatan Sungai Kelantan di sini bersengkang mata memantau keadaan pada waktu malam kerana bimbang rumah mereka dilanda banjir.

Peniaga kedai runcit Rosnah Mat Zin, 60, dari Kampung Tanjung Jalan Geale berkata biasanya susulan hujan lebat yang berterusan, paras sungai Kelantan yang terletak kira-kira 500 meter dari rumahnya, akan naik dengan cepat.

“Dalam kejadian banjir baru-baru ini, rumah saya dinaiki air hanya sedalam paras buku lali, tetapi saya masih tidak nyenyak tidur memikirkan bagaimana keadaan esok dan seterusnya, sekiranya hujan lebat berterusan.

“Saya sekeluarga terpaksa memantau keadaan sekeliling pada setiap masa sebab rumah ini berdekatan dengan sungai Kelantan yang bila-bila masa sahaja air boleh melimpah,” katanya ketika ditemui Bernama, di sini hari ini.

Rosnah berkata tindakan pantas PRABN memaklumkan situasi mengenai banjir dan hujan dari semasa ke semasa, amat membantu keluarganya dalam membuat persediaan awal seperti meletakkan barangan berharga pada tempat tinggi.

Nur Izzatul Balqis, 26, dari Kampung Batu Lada pula berkata beliau tidak memandang ringan segala amaran yang dikeluarkan pihak berkuasa, meskipun rumahnya tidak pernah dilanda banjir.

“Rumah saya ini terletak lebih tinggi daripada rumah penduduk yang lain, tetapi perasaan gusar, bimbang, khuatir semuanya ada, sebab kita tidak boleh ramal keadaan cuaca ketika ini yang sekelip mata sahaja boleh menjadi lebih teruk.

“Oleh itu, saya tidak mahu ambil mudah dan cepat selesa walaupun pada tahun 2014 ketika banjir besar di Kelantan, rumah saya tidak dilanda banjir tetapi terkepung seperti berada di ‘pulau’, tidak boleh pergi ke mana-mana kerana semua rumah jiran dinaiki air,” katanya.

Pada Rabu, PRABN mengeluarkan ramalan awal banjir di Kelantan dan Terengganu bermula 31 Dis, manakala di Pahang dan Johor mulai 1 Jan.- BERNAMA